Summary: Tiistai on viimeinen ennakkoäänestyspäivä eurovaaleissa. Varsinainen vaalipäivä on sunnuntai 26. toukokuuta.

Euroopan konservatiivien ja reformistien ryhmä (ECR)

Kansainväliset organisaatiot ja sopimukset

Meppejä valitaan paljon – yli 700.
 He edustavat yli 500 miljoonaa eurooppalaista 28 jäsenmaassa. Kun mepit on ensin valittu kansallisten puolueittensa listoilta, he liittyvät yleensä parlamentin suurempiin poliittisiin ryhmiin.
 Esimerkiksi kokoomuslaiset kuuluvat nykyisen parlamentin suurimpaan oikeistoryhmään EPP:hen, sosiaalidemokraatit toiseksi suurimpaan S&D-ryhmään ja perussuomalaiset kolmanneksi suurimpaan konservatiivien ja reformistien ryhmään ECR:ään.
 Mutta mitä kansalaisena saat antaessasi äänesi EU-vaaleissa? Miten yksi, pienestä Suomesta tuleva edustaja voi suuressa kokonaisuudessa vaikuttaa?
 Paljonkin, koska yksittäisellä mepillä voi olla jopa  enemmän valtaa kuin jäsenmaan ministerillä .
 Listasimme, miten hyödyt EU-äänen antamisesta ja miten ehdokkaasi voi edesauttaa asiasi eteenpäinviemistä:
 1. Osallistut EU:n tulevaisuuden määrittelyyn
 EU:n olemassaolon tärkein syy on rauha. Unioni perustettiin toisen maailmansodan jälkeen.
 Sittemmin yhdessäkään EU-maassa ei ole käyty sotaa eikä jäsenmaihin ole hyökätty.
 Mutta onko integraatio edennyt jo liiankin pitkälle – vai tarvitaanko vielä enemmän yhteistyötä useammilla aloilla?
 Vaaleissa voit valita ehdokkaan, joka joko kannattaa yhteistyön syventämistä, säilyttämistä nykyisellään tai purkamista.
 Myös sillä on vaikutusta tulevaan kehitykseen, tukeeko ehdokkaasi esimerkiksi yhteisen maahanmuuttopolitiikan kehittämistä ja nykyjärjestelmän uudistamista vai haluaako hän viedä turvapaikkapolitiikkaa kansalliseen suuntaan.
 Euroopan parlamentti pitää vuosittain 12 täysistuntoa Strasbourgissa. Brysselissä parlamentti kokoontuu kuusi kertaa vuodessa. Matkustusrumban on arvioitu maksavan vuosittain yli 100 miljoonaa euroa. Kuva Strasbourgista. AP Graphics Bank
 2. Voit vaikuttaa Suomen hallituksen ohi
 Parlamentissa EU-edustajasi voi vaikuttaa myös Suomen hallituksen linjan vastaisesti. Suomalaismepit ovatkin  silloin tällöin  ajaneet parlamentissa  eri linjaa  kuin Suomi ministerineuvostossa.
 Jos olet eri mieltä vaikkapa Suomen hallituksen menneistä ja tulevista ympäristölinjauksista, parlamenttivaaleissa äänestämällä voit vaikuttaa asioihin meppisi kautta.
 Parlamentissa ei ole puoluekuria eli euroedustajat voivat äänestää eduskunnan kansanedustajia vapaammin itselleen tärkeissä asioissa.
 3. Saat reitin EU-hallinnon valvontaan
 Parlamentti valvoo muun muassa EU-komission toimintaa. Komissio tekee EU:ssa lakiesitykset ja seuraa, että niitä noudatetaan.
 Parlamentti voi moittia komissiota, ja lopulta myös erottaa sen. Tähän mennessä mepit ovat esittäneet komissiolle yhteensä seitsemää epäluottamuslausetta, joista yhtäkään parlamentin täysistunto ei ole hyväksynyt.
 Vuonna 1999 luxemburgilaisen  Jacques Santerin  komissio tosin  joutui eroamaan  parlamentin painostuksesta.
 Parlamentin tärkein tehtävä on säätää lakeja yhteistyössä jäsenmaiden ministerien kanssa. "EU-vaaleissa äänestetään ihmiskunnan tulevista elinolosuhteista", ruotsalainen nuori ilmastoaktivisti Greta Thunberg sanoi huhtikuussa parlamentin ympäristövaliokunnan kokouksessa. Patrick Seeger / EPA
 4. Saat vaikutuskanavan sinulle tärkeässä asiassa
 Jos pidät tärkeänä esimerkiksi ympäristökysymyksiä tai liikennettä, niihin keskittyvästä edustajasta on hyötyä. Mepit erikoistuvat yksittäisiin kysymyksiin tiukemmin kuin Suomessa eduskunnassa. Suurin osa Suomenkin laeista tulee EU:sta.
 He voivat myös vaikuttaa siihen, millaisiin sosiaali- ja terveyspalveluihin olet oikeutettu muuttaessasi toiseen EU-maahan.
 Suomalaiset mepit ovat muun muassa  edistäneet parlamentissa algoritmien avoimuutta  eli sitä, että digitalisaation vaikutuksista saadaan lisää tietoa. Mepit ovat myös tukeneet sitä, että  oikeusvaltioperiaatetta rikkovia  jäsenmaita rangaistaan EU-budjetin kautta.
 Kohti eurovaaleja! Stephanie Lecoqo / EPA Eurovaalien varsinainen vaalipäivä on Suomessa sunnuntai 26. toukokuuta. Nämä jutut avaavat Euroopan parlamentin toimintaa ja tulevia vaaleja. Tilaa Ylen kirjeenvaihtajien viikottainen Eurooppa-uutiskirje tästä Löydä ehdokkaasi eurovaaleissa vaalikoneen avulla Millainen meppi on hyvä meppi? EU-parlamentaarikot vastaavat Pimeyden ytimessä – Ylen erikoisartikkeli kertoo, miksi hyljeksitystä Euroopan parlamentista pitäisi puhua paljon enemmän kuin siitä puhutaan Näin ääriryhmien vaalivoitto voi vaikuttaa EU-parlamentin työhön
 5. Pääset vaikuttamaan rajat ylittäviin ilmiöihin
 Esimerkiksi ilmastoon liittyvät päätökset tai digitalisaatio ovat asioita, joiden ratkaisuun tarvitaan kansainvälistä yhteistyötä.
 Tulevalla parlamenttikaudella pitää tehdä myös maahanmuuttoon, kauppasuhteisiin kuin turvallisuuteenkin liittyviä päätöksiä.
 Maataloustukien pelisääntöjen määrittelyssä EU-parlamentin päätöksillä on enemmän merkitystä kuin eduskunnan päätöksillä.
 Uusi parlamentti joutuu ottamaan kantaa EU:n tulevien vuosien budjetteihin ja niiden kautta myös maatalouoteen tarkemmin kuin vanha parlamentti. Rahoituskehys laaditaan yleensä seitsemäksi vuodeksi.
 6. Vaikutat EU-rahojen käyttöön
 Parlamentti käyttää laajaa budjettivaltaa. Esimerkiksi opiskelijoiden Erasmus-vaihto-ohjelmat tai eri jäsenmaille maksettavat tuet nousevat uuden parlamentin asialistalle.
 Kuinka paljon opiskelijoita Erasmus-ohjelmaan pääsee? Millaista rahallista tukea he saavat? Ehdokkaasi linja näihin kysymyksiin voi tuntua suoraan opiskelijoiden arjessa.
 7. Estät, että eri mieltä olevat eivät pääse valtaan
 Eurovaalien äänestysprosentti on ollut paljon pienempi kuin eduskuntavaalien.
 Niinpä EU-vaaleissa äänestävillä on suurempi painoarvo suhteessa heihin, jotka eivät äänestä. Siis: jos et äänestä EU-vaaleissa, voit todennäköisemmin auttaa valtaan sellaisia meppejä, jotka ovat kanssasi eri mieltä.
 Erityisesti nuorten kannattaa äänestää: suomalaisista alle 25-vuotiaista vain joka kymmenes äänesti viime vaaleissa. Vanhoilla äänestäjillä on näin ollut nuoria enemmän valtaa parlamentissa päättyvällä vaalikaudella.
 Lue lisää:
 Kokeile, kuulutko Suomeen vai olisiko sinun sittenkin pitänyt syntyä Ranskaan tai Unkariin – testaamalla löydät toisen kotimaasi
 Kuka saa kulmahuoneen ja kuka ei löydä yhtään ystävää? Katso kahdessa minuutissa, millainen draama europarlamentissa alkaa heti vaalien jälkeen
 Suomalaiset mepit kertovat työstään parlamentissa, millainen on hyvä meppi?
 EU-vaaleissa ruotsalaiset nuoret äänestävät yli kuusi kertaa suomalaisia innokkaammin – Nyt unionilta vaaditaan tiukempia ympäristölakeja
 18–29-vuotiaat fanittavat EU:ta, mutta eivät äänestä – "Ehkä meillä on asiat niin hyvin, että emme ole ajatelleet äänestysasiaa"

Mitä saat, kun äänestät eurovaaleissa? Pääset linjaamaan EU:n tulevaisuutta – ja 6 muuta asiaa


Summary: Laajan katselmukseen valittiin ainoastaan kahden suomalaistaiteilijan työt.

Lappeenrantalainen korutaiteilija  Tarja Tuupanen  edustaa Suomea Pariisin nykytaidekäsityön näyttelyssä.
 World Crafts Council Europe (WCC-E) Crafting Europe 40 –vuotisjuhlanäyttelyyn valittiin teoksia 24 taiteilijalta, jotka edustavat Euroopan nykytaidekäsityön parhaimmistoa.
 Tarja Tuupanen osallistuu näyttelyy korutaideteoksella, jonka materiaalina ovat kivi, marmori sekä keittiövälineet.
 Suomen toinen edustaja on tekstiilitaiteilija  Kristiina Nyrhinen  Espoosta.
 Pariisin Grand Palais'ssa järjestettävä näyttely on avoinna 23.–26. 5. eli vain neljä päivää.
 Järjestäjien mukaan sen näkee noin 40 000 katsojaa, joukossa taiteen keräilijöitä ja yhteiskunnallisia vaikuttajia.

Korutaiteilija Tarja Tuupasen teos kuuluu Euroopan nykytaidekäsityön parhaimmistoon


Summary: Erityisesti juhlapyhinä ja viikonloppuina vuoropäiväkoteihin varataan liikaa hoitajia, kun vanhemmat eivät ajoissa kerro lapsensa poissaolosta. Tämä kostautuu päiväkodeissa viikolla, kun hoitajia ei ole tarpeeksi.

Lappeenrantalainen Keltun vuoropäiväkoti kysyi juuri ennen pääsiäispyhiä lasten huoltajilta, tarvitseeko lapsi varmasti hoitopaikan pääsiäisenä. Päiväkodissa nimittäin arveltiin aiempien vuosien kokemuksella, että lapsia ei välttämättä tulekaan ilmoitettua määrää.
 Silti päiväkodissa oli pitkänäperjantaina hoidossa 17 lasta vähemmän, kuin mitä vanhemmat olivat ilmoittaneet. Tämän takia töissä oli neljä työntekijää liikaa. Tilanne oli samanlainen koko pääsiäisen ajan.
 – Jokaisena pääsiäisen pyhänä 15 lasta jäi tulematta hoitoon, Keltun päiväkodin johtajan viransijainen  Kirsi Skyttä  sanoo.
 Tällaisia tilanteita tulee päiväkodissa vastaan erityisesti juhlapyhinä ja viikonloppuisin.
 Keltun päiväkoti on iso. Siellä on 240 lasta. Kelttu on Lappeenrannan ainoa ympärivuorokautista hoitoa eli vuorohoitoa tarjoava päiväkoti. Se tarjoaa myös laajennettua hoitoa varhaisesta aamusta iltaan.
 Hoitopaikka varmuuden vuoksi
 Lapsen hoitoajat tulee ilmoittaa päiväkotiin viikkoa ennen hoidon tarvetta, jotta päiväkodissa ehditään suunnitella hoitajien työvuorot. Ongelma kuitenkin on, että kaikki huoltajat eivät vielä siinä vaiheessa tiedä tulevia työvuorojaan. Työelämä voi olla myös epäsäännöllistä esimerkiksi tarvittaessa töihin kutsuttavilla. Näistä syistä huoltajat varaavat lapselle hoitopäiviä ikään kuin varmuuden vuoksi.
 Lopulta voi käydä niin, että lapsi ei tarvitsekaan kaikkina ilmoitettuina aikoina hoitoa.
 Näin käy toisinaan eräässä lappeenrantalaisessa perheessä. Äiti ei halua kertoa asiasta omalla nimellään työnsä takia.
 – Varaan hoitoajat niin, että minulla on pikkuisen jouston varaa. Varsinkin lauantaisin saatan joutua yllättäen töihin paikkaamaan poissaoloja, sanoo äiti.
 Lapsen hoitoajat menevät äidin työvuorojen mukaisesti. Perheen isä tekee yrityksessä pitkiä päiviä ja saattaa joutua yllättäen työmatkoille. Perheellä ei ole Lappeenrannassa sukulaisten ja tuttavien tuomaa turvaverkkoa.
 – Päiväkoti on ainoa, missä lapsi voi olla hoidossa, äiti kertoo.
 Lappeenrannan Keltun päiväkoti ei pysty takaamaan lapselle hoitopaikkaa, jos huoltajalle tulee äkillinen kutsu töihin. Tämän takia huoltajat saattavat varata lapselle hoitopäivän varmuuden vuoksi.
 Vuoropäiväkodin työvuorot suunnitellaan sen mukaisesti, miten lapsia on ilmoitettu hoitoon. Tommi Parkkinen / Yle
 Henkilökunta tiukassa arkena
 Vuorohoitoa tarjoavat päiväkodit varaavat kullekin päivälle ja vuorokauden ajalle työntekijöitä sen perusteella, miten huoltajat ovat lapsia päivähoidon tarpeen ilmoittaneet. Siksi Keltun päiväkodissa oli pääsiäisenä ylimääräisiä työntekijöitä, kun huoltajat eivät olleet peruneet lastensa hoitoaikoja.
 Keltun päiväkodin johtajan sijainen Kirsi Skyttä myöntää, että lapsille ja työntekijöille on mukavaa, kun yhdellä aikuisella on enemmän aikaa huomioida yksittäinen lapsi. Pienemmän lapsiryhmän kanssa voi myös toimia eri tavalla kuin isomman ryhmän kanssa.
 Pyhäpäivien ylimiehitys kostautuu kuitenkin arkipäivinä, kun työntekijöiden on pidettävä vapaansa.
 – Tekee todella tiukkaa saada henkilökunta riittämään arkipäiville, kertoo Skyttä.
 Skyttä arvelee, että päiväkoti ei ole osannut kertoa asiasta riittävästi huoltajille.
 – Vanhemmat voivat ajatella, että jos yksi jättää tulematta, niin ei se ole niin vakavaa. Eihän se olekaan, mutta kun 240 lapsesta moni jättää tulematta, niin se tarkoittaa meille turhaa miehitystä viikonloppuna.
 Yleinen tapa
 Keltun päiväkodin tilanne tuntuu olevan yleistä vuoropäiväkodeissa ympäri maan. Esimerkiksi rovaniemeläisessä Käpymetsän päiväkodissa on huomattu, että erityisesti sesonkityöntekijöiden työtilanteet muuttuvat äkillisestikin.
 – Moottorikelkkasafari voi peruuntua tai yllättäen tulla työkutsu safarille, kertoo Rovaniemeltä päiväkodin johtaja  Taina Ylitervo .
 Äkillisissä tilanteissa hoitopaikka pyritään Käpymetsän päiväkodista järjestämään. Kaikissa päiväkodeissa se ei kuitenkaan onnistu.
 Imatralaisen Vuoksenniskan vuoropäiväkodin johtaja  Jaana Lippojoki  toivoo, että huoltajat ilmoittaisivat, jos lapsi ei hoitopaikkaa tarvitsekaan. Se toisi päiväkodeille varaa joustoon.
 – Voisimme antaa hoitopaikan heille, jotka sitä yhtäkkiä tarvitsevat, Lippojoki kertoo.
 Vuoksenniskan vuoropäiväkodissa on usein viikonloppuisin yksi työntekijä enemmän kuin lopulta olisi tarvittu.
 Päiväkodeille viikonloppuna ja pyhänä työskentelevä työntekijä tuo myös lisäkustannuksia, koska työntekijöille on maksetaan viikonlopuista ja pyhistä lisiä. Rahaa kuluu luonnollisesti enemmän, jos työntekijöitä on töissä enemmän.
 Tilanne, jossa hoitajia on enemmän kuin olisi tarvinnut, voi näyttäytyä päiväkotien määrärahoista päättäville kummalliselta. Varsinkin kun monissa kunnissa eletään taloudellisesti todella tiukilla.
 – Katsotaan, että lapsia onkin ollut vain tämän verran ja henkilökuntaa tämän verran. Se ei kerro sitä totuutta, missä päiväkodit elävät, sanoo Vuoksenniskan vuoropäiväkodin johtaja Jaana Lippojoki.
 Viikonloppujen ylimiehitys on pois arkipäivien hoitajavahvuudesta. Yle
 "En usko, että kukaan tekee turhaan varauksia"
 Lappeenrantalainen Keltun päiväkoti laittoi hiljattain lasten huoltajille toiveen, että nämä huomioisivat hoitovuorojen ilmoittamisessa tulevan helatorstain.
 Lappeenrantalainen äiti kertoo ymmärtävänsä, että päiväkodilla on tietty määräraha ja tarkkaan laskettu hoitajien määrä.
 – En kuitenkaan usko, että kukaan tekee turhaan varmuuden vuoksi -varauksia, äiti sanoo.

Päiväkodit ihmeissään vanhempien kanssa – lapset eivät tule hoitoon, vaikka paikka on varattu


Summary: Suurin osa työstä ja kuluttamisesta tapahtuu nyt siellä, missä oman mielipiteen kertomisesta joutuu vankilaan, kirjoittaa Roope Mokka.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Ensi vuonna toteutuu ensimmäistä kertaa tunnetussa historiassa, että ei-demokraattisten maiden talous on suurempaa kuin niin sanotussa vapaassa maailmassa. Näiden  autoritääristen maiden bruttokansantuote  ylittää demokraattisten maiden bruttokansantuotteen.
 Autoritäärinen yltäkylläisyys on täysin uusi asia. Se voi tarkoittaa suurta yhteiskunnallista muutosta myös länsimaihin.
 Emme nimittäin tämän jälkeen enää voi väittää, että vapaus toteutuu talouden kautta ja avulla, eli että vapaa tuotanto ja kuluttaminen liittyvät inhimilliseen vapauteen.
 Muutos ulottuu yhteiskuntamme syvärakenteeseen . Siihen miten ymmärrämme inhimillisen vapauden. Koko länsimainen yhteiskunta on rakentunut ajatukselle, jonka mukaan yksilöllisyytemme perustuu sille mitä tuotamme ja kulutamme. Se mitä teemme työksemme ja mitä ostamme määrittää meitä ihmisinä. Ajatusta on kutsuttu liberalismiksi.
 Oletamme, että juuri työ ja kuluttaminen tyydyttävät tarpeemme ja ovat ainoat tavat joilla tarpeemme voivat tyydyttyä.
 Vielä 60-luvulla ihmisten täydellisestä antautumisesta työlle ja kuluttamiselle jaksettiin olla huolissaan. Ihmisen asema osana teollista tuotantokoneistoa puhutti silloin nuoria suuria ikäluokkia yli ideologisten ja maiden rajojen.
 Yksi ajan merkittävimmistä filosofeista , saksalaissyntyinen ja amerikkalaistunut  Herbert Marcuse , puhui yksiulotteisesta ihmisestä, joka ei näe eroa tosiasioiden ja mahdollisuuksien välillä. Siksi oletamme, että juuri työ ja kuluttaminen tyydyttävät tarpeemme ja ovat ainoat tavat joilla tarpeemme voivat tyydyttyä.
 Marcusen mukaan olemmekin vieraantuneet todellisista tarpeistamme, ja meidän uskotellaan tarvitsevan menestymistä töissä, lisää palkkaa ja yhä parempia lomamatkoja, kelloja, brunsseja ja autoja. Sekoitamme keskenään hyödyn jonka saamme ja kuluttamisen kohteen. Kuvittelemme, että virkistäytyminen ja Coca Cola ovat sama asia. Että rentoutuminen ja lomamatka ovat yhtä. Näin tehdessämme emme erota tosiasioita: lomamatka virkistää, siitä, että on mahdollista olla virkistynyt ilman, että käy lomamatkalla. Itse asiassa – miksi haluaisimme olla virkistyneitä vain matkoilla? Tätä on vieraantuminen.
 Kuluttaminen saa kyllä aikaan hetken , jolloin asiat ovat toisin, mutta se ei mitenkään voi muuttaa asioita pysyvästi toisenlaisiksi. Koska huomennakin pitää myydä, jotta kulutuksen pyörät eivät pysähdy. Näin meistä tulee osa konetta, joka estää meitä rentoutumasta muuten kuin, Marcuse päätteli.
 Emme jaksaneet enää kysyä, että olisiko meille olemassa jokin muu tapa elää kuin työn ja kuluttamisen loputon luuppi.
 Marcusesta tuli erittäin epämuodikas ajattelija 60-luvun jälkeen. Opimme ajattelemaan, että tekemällä työstä hieman  merkityksellisempää  kaikille, sekä kuluttamisesta hieman  vastuullisempaa  voisimme kyllä päästä pitkälle. Emme jaksaneet enää kysyä, että olisiko meille olemassa jokin muu tapa elää kuin työn ja kuluttamisen loputon luuppi. Ehkä meille tuli tärkeämpää huolehdittavaa.
 Miten tämä kaikki liittyy siihen , että talouden painopiste on siirtynyt maihin, joita ei mitenkään voi pitää vapaina? Maihin, joissa ei usein ole oikeutta olla homo, nainen ilman huoltajaa tai ihminen, joka on johtajan kanssa eri mieltä. Maihin, joissa perusoikeuksien puuttumisen lisäksi oikeudenkäynteihin tai viranomaisiin ei voi luottaa, ja joissa korruptio on tapa edistää asioita. Maihin, joissa vallanpitäjän tunnistaa usein sukunimestä.
 Ei-demokraattiset maat siis määrittävät nyt sitä mitä työ ja kuluttaminen on. Niissä käytetään enemmän aikaa ja rahaa työhön ja kuluttamiseen. Niissä on enemmän rikkaita ihmisiä, enemmän luksuskulutusta. Alkaa olla erittäin vaikeaa ajatella, että vapaus liittyisi joillakin tavoin työhön tai kuluttamiseen, katsos kun suurin osa työstä ja kuluttamisessa tapahtuu maissa, joissa oman mielipiteen kertomisesta joutuu vankilaan. Tämän ajattelutavan kultakausi on siis ohi. Hyvä niin!
 Kiinan keskiluokka hallitsee jo useita markkinoita . Digitaaliset palvelut ovat kehittyneempiä kuin demokratioissa, korealainen pop jättää jalkoihinsa ruotsalaisen ja Hollywoodin elokuvia tehdään lähinnä autoritääristen maiden kuluttajille.
 Kulttuurimuutos näkyy hyvin juuri elokuvateollisuudessa. Itä on määrännyt sen markkinaa jo vuosia. Länsimainen studiojärjestelmä ei ole keksinyt miten tehdään puhuttelevia blockbuster-elokuvia. Sen sijaan se on päätynyt välttämään kaikkia riskejä sarjoittamalla. Maailman  suosituimpien elokuvien listalla  on ainoastaan supersankarielokuvia ja jatko-osia, eli ainoastaan sarjoja.
 On mielenkiintoista nähdä mitä muulle kulutuskulttuurille käy, kun se alkaakin heijastella elämää, jossa vapaus tarkoittaa jotain aivan muuta kuin minulle ja sinulle.
 Roope Mokka
 Kirjoittaja on tulevaisuudentutkija, joka uskoo, että elämme juuri nyt ihmiskunnan historian parasta ja epävarminta aikaa. Mokka työskentelee ajatushautomo Demos Helsingissä ja on toinen sen perustajista.
 Aiheesta voi keskustella 21.05. klo 16.00 asti.

Roope Mokan kolumni: Mitä tapahtuu vapaalle maailmalle, kun talous ei olekaan enää vapaa?


Summary: Perinteisen rakennusteollisuuden on hankalaa siirtyä betonista puukerrostalorakentamiseen.

Punavalkoisen, nelikerroksisen puukerrostalon sisällä tuoksuu pihka. Asukkaiden askeleet käytävillä kuuluvat, mutta eivät kaiu tai tömise. Asiantuntijoiden mukaan se johtuu puun akustiikasta.
 – Puukerrostalo sopii suomalaiseen maisemaan. Myös talon ekologisuus oli yksi syy, miksi halusin muuttaa tänne, vuoreslainen  Anneli Jukkola  kertoo puukerrostalon pihalla.
 Suomessa on tällä hetkellä vasta noin 80 puukerrostaloa, mutta niitä rakennetaan pitkin maata jatkuvasti lisää. Nyt myös Pirkanmaa tahtoo kiivaasti mukaan puukerrostalorakentamisen buumiin.
 Tällä hetkellä Tampereen ainoat suuret puukerrostalot sijaitsevat Vuoreksessa Koukkurannan alueella, mutta lisää on tulossa ja nopeasti.
 Anneli Jukkola asuu Vuoreksessa puukerrostalon ylimmässä kerroksessa. Jukkolan mukaan puutalo on betonista hiljaisempi eivätkä naapureiden äänet kuulu seinien läpi. Marko Melto / Yle
 Pirkanmaalla on nyt käynnistynyt usean toimijan kolmivuotinen hanke, jonka tavoitteet ovat kovat.
 – Tähtäimenä on, että joka kymmenes uusista kerrostaloista on pian puuta, jo hiilinielun vuoksi. Valtakunnallisesti tämä on varmasti mahdollista ja Pirkanmaallakin tätä haetaan vuoteen 2025 mennessä, projektiasiantuntija  Pertti Tamminen  sanoo.
 Tällä hetkellä vasta noin viisi prosenttia Suomen uusista kerrostaloista on puuta, mutta ala kehittyy ja kysyntä kasvaa.
 Yksi tärkeimmistä syistä puukerrostalorakentamiselle on ekologisuus. Kuten metsät kasvaessaan toimivat hiilinieluina, puutuotteet ovat hiilivarastoja.
 Tammisen mukaan puukerrostalojen kysyntään vaikuttaa jo kaupunkilaisten ekologinen ajattelu.
 – Puukerrostalo on yhtä kestävä kuin betoninen. Kun se voidaan vielä rakentaa suomalaisesta puusta, se on entistä järkevämpää ja auttaa hillitsemään kasvihuonepäästöjä, Tamminen toteaa.
 Suomen metsäkeskuksen projektiasiantuntija Pertti Tamminen on yksi puukerrostalorakentamisen pioneereistä Suomessa. Hän uskoo, että puukerrostalojen määrä kasvaa valtakunnallisesti nopeasti. Marko Melto / Yle
 Vuorekseen yksi suurimmista alueista
 Tamminen työskenteli pitkään Tampereen kaupungin Vuores-projektin projektijohtajana. Nyt hän toimii Suomen metsäkeskuksen projektiasiantuntijana samalla, kun Metsäkeskus on mukana Pirkanmaan puukerrostalohankkeessa.
 Hankkeen takana on 13 Pirkanmaan kuntaa, 11 yritystä ja muun muassa Tampereen yliopisto. Puukerrostalorakentamisen lisäämiseksi hankkeessa muun muassa kehitetään teollisen puukerrostalorakentamisen yritystoimintaa, edistetään pilottikohteiden tukemista sekä puurakentamisen osaamista.
 Tavoitteena on myös, että neljäsosa omassa maakunnassa tuotetusta sahatavarasta käytettäisiin Pirkanmaan maakunnan omaan puurakentamiseen.
 Juuri Vuores on tamperelaisittan puukerrostalorakentamisen luvattua aluetta. Vuorekseen on rakentumassa Isokuusen asuinalue, josta povataan Suomen suurinta puukerrostalokeskittymää.
 Suunnitelmissa on seitsemän korttelin verran puurakentamista. Alueelle rakennetaan myös muun muassa puinen päiväkoti ja koulu.
 – Monissa kunnissa koulujen sisäilmaongelmiin on puututtu puurakentamisen avulla. Näin tekee nyt myös Tampere, Tamminen kertoo.
 Tampereen ensimmäiset puukerrostalot Vuoreksessa ovat nelikerroksisia. Esimerkiksi Joensuuhun rakennetaan nyt Pohjoismaiden korkeinta kokonaan puista kerrostaloa, josta tulee 50-metrinen ja 14-kerroksinen. Marko Melto / Yle
 Rakennusmääräykset estivät
 Suomen metsäkeskuksen projektipäällikkö  Eveliina Oinas  kertoo, että puukerrostalorakentamisessa Ruotsi on Suomea edellä. Ruotsissa jo 20 prosenttia kerrostaloista rakennetaan puusta.
 –Vasta nyt, kun rakennusmääräyksiä on helpotettu niin, että puukerrostalorakentaminen on mahdollista, meilläkin siihen voidaan panostaa aivan eri tavalla, Oinas toteaa.
 Nyt Suomeen alkaa nousta yli kahdeksankerroksisisa puukerrostaloja, mutta osaajia tarvitaan maahan lisää.
 Kaikki perinteiseen elementtirakentamiseen tottuneet ammattilaiset eivät suhtaudu puurakentamiseen innokkaasti. Totuttu ja tuttu tapa rakentaa kerrostaloja betonista on tällä hetkellä halvempaa kuin uusi, pilottimainen puukerrostalorakentaminen.
 – Perinteinen rakennusteollisuus osaa betonirakentamisen. Vaihtaminen siitä uuteen tekniikkaan ei käy aivan helposti, Pertti Tamminen kertoo.
 Esimerkiksi Vuoreksen Koukkurannan ensimmäiset puukerrostalot rakennettiin moduulirakentamistekniikalla. Kerrostalosta valmistettiin tehtaalla valmiiksi saakka esimerkiksi kokonainen yksiö, joka sitten kuljetettiin kaikkine yksityiskohtineen rakennustyömaalle.
 Heti ensimmäisen kerroksen päälle asennettiin työmaalla katto, jota korotettiin kerros kerrokselta.
 – Kuivaketju on rikkumaton. Jos sataa, mitään ei rakenneta tai asenneta. Ja sitten kun rakennetaan, talo valmistuu nopeasti valmiista moduuleista, Tamminen kertoo.
 Tamminen uskoo, että puukerrostalorakentamisesta voi tulla suomalaisille myös vientituote.
 – Yksi Pirkanmaan puukerrostalo-hankkeen tavoitteista on lisätä osaamista. Sitä kautta voimme saada myös vientitoimintaa lisättyä.
 Lue lisää:
 50-metrisen puukerrostalon rakentaminen on ollut haastava urakka – Joensuuhun valmistuu yksi Pohjoismaiden korkeimmista puutornitaloista
 Joka kymmenes uusi kerrostaloasunto on tulevaisuudessa puinen? Maan suurimpiin kuuluva puukerrostalotehdas perustetaan moottoritien imuun
 Lapin ensimmäinen korkea puukerrostalo nousee Rovaniemelle – Keloon tulee toista sataa yksiötä opiskelijoille

Ruotsissa joka viides kerrostalo on puinen, Suomessa niitä on alle sata: "Joka kymmenes uusi kerrostalo on pian puuta hiilinielun vuoksi"


Summary: Liittovaltion tuomarin mukaan Trumpin tilitoimiston on annettava demokraattien vaatimat tiedot.

Yhdysvaltain liittovaltion tuomari on asettunut demokraattien puolelle presidentti  Donald Trumpin  aiempia liiketoimia koskevassa kiistassa. Tuomarin mukaan Trumpin käyttämän tilitoimiston on toimitettava edustajainhuoneen valiokunnalle sen vaatimat tiedot Trumpin liiketoimista, jotka koskevat vuosia ennen tämän presidenttikautta.
 Pyyntö liittyy syytöksiin, joiden mukaan Trump on usein yrittänyt johtaa lainoittajiaan harhaan liioittelemalla varallisuuttaan.
 Trump on haastanut tietopyynnön oikeudessa ja vaatinut pyynnön mitätöintiä. Trumpin asianajajat ovat pitäneet tietopyyntöä poliittisesti värittyneenä.
 Washingtonilaisen tuomarin  Amit Mehtan  mukaan oikeuden tehtävänä ei ole arvioida, ovatko valiokunnan toimet poliittisesti motivoituneita. Tuomari huomauttaa, että kongressilla on lain mukaan oikeus tutkintojen käynnistämiseen.
 Trump aikoo asianajajiensa mukaan valittaa päätöksestä.
 Trump sanoo joutuneensa häirinnän uhriksi
 Trump on ajautunut demokraattien kanssa jatkuvasti paisuvaan kiistaan selvityksistä, joita on käynnissä eri tahoilla muun muassa Trumpin liiketoimista, mahdollisesta verovälttelystä sekä virkaanastujaiskomitean rahankäytöstä.
 Myös kiistely erikoissyyttäjä  Robert Muellerin  Venäjä-raportin tuloksista jatkuu. Maanantaina Valkoinen talo kehotti Trumpin entistä asianajajaa  Don McGahnia  kieltäytymään edustajainhuoneen pyynnöstä tulla kuultavaksi Venäjä-tutkintaan liittyen.
 Edustajainhuoneen oikeusvaliokunta on haastanut McGahnin todistajaksi yrittäessään selvittää, syyllistyikö Trump Venäjä-tutkinnan aikana oikeuden estämiseen. Muellerin raportissa kysymys jäi auki. Sen sijaan Mueller arvioi, että Trump ei syyllistynyt juonitteluun venäläisten kanssa presidentinvaalikampanjansa aikana.
 McGahn aikoo edustajansa mukaan noudattaa Valkoisen talon pyyntöä. Valiokunnan puheenjohtaja  Jerrold Nadler  syytti Valkoista taloa jälleen uudesta yrityksestä estää oikeutta. Nadler tähdensi, että McGahn on laillisesti velvollinen saapumaan tiistaina pidettävään kuulemiseen.
 Nadler on pitänyt McGahnia avaintodistajana monissa Muellerin raportin esiin nostamissa väärinkäytösepäilyissä.
 Trump on toistuvasti hyökännyt käynnissä olevia tutkintoja vastaan ja sanonut joutuneensa häirinnän uhriksi.
 – Demokraatit eivät pidä Muellerin tutkinnan tuloksesta ja haluavat turhan ja tarpeettoman uuden yrityksen, sanoi Trumpin tiedottaja  Sarah Sanders  maanantaina.
 Lisää aiheesta:
 Demokraatit antoivat uuden takarajan Trumpin verotietojen luovuttamiselle – 10 päivää aikaa
 Valkoisen talon kansliapäällikkö: Trumpin verotietoja ei julkaista koskaan

Trumpille takaisku taistelussa tulotietojen julkistamisesta


Summary: Koululle palkatun personal trainerin tehtävänä on pitää nuoret liikkumassa tekemällä urheilusta taas hauskaa.

Teininuorten jättäytyminen pois urheilun parista on yleismaailmallinen ongelma. Kemissä drop out -ilmiötä on onnistuneesti taklattu henkilökohtaisen tuen avulla. Lisäoppeja haetaan esimerkiksi Unkarista, missä nuorten tukemiseen on valjastettu muun muassa urheilupsykologia.
 Kemissä nuorten tukena on jo muutaman vuoden ajan ollut koululle palkattu personal trainer, eli henkilökohtainen valmentaja. Kemi oli ensimmäinen, mutta mallista innostuneena vastaavaa toimintaa on kokeiltu muillakin kouluilla ainakin  Helsingissä , Joensuussa, Raahessa ja Saarijärvellä.
 Tärkeintä on kuulla nuorta itseään, koska taustat vaikkapa motivaatiopulan takana voivat olla moninaiset, sanoo Kemin Hepolan koululla personal trainerina työskentelevä  Jari Poikela .
 – Jokainen vakavasti urheileva väsähtää joskus. Tärkeintä on nuorten kohdalla, että tulos ei saisi ohjata tekemistä liikaa, silloin harrastaminen voi käydä raskaaksi, Poikela sanoo.
 Jos nuori väsyy liiaksi, ei arki ole tasapainossa. Harjoittelun keventäminen voi olla yksi konsti, mutta aina pitäisi edetä tapauskohtaisesti, sanoo Jari Poikela.
 – Keskeistä on se, että tehdään liikunnasta niin hauskaa, että nuoret liikkuvat terveytensä kannalta tarpeeksi.
 Julius Happonen sai lisämotivaatiota jalkapallouralleen vaihtamalla hetkeksi futsaliin. Antti Heikinmatti / Yle
 Paussi päälajista voi palauttaa motivaatiota
 Poikelan mukaan varsinkin kilpailumielessä urheileville hyväksi havaittu keino on ollut lyhytaikaisen tauon ottaminen päälajista. Totaalistoppia parempi on vaikkapa se, että jalkapalloilija siirtyy juoksun tai tenniksen pariin. Kakkoslajissa ei tarvitse puristaa ihan veren maku suussa.
 – Joka vuosi minulla on valmennuksessa nuoria, jotka väsyvät päälajissaan mutta joille toisten lajien kokeilu on ollut hyvä juttu, Poikela sanoo.
 Yhdeksäsluokkalainen  Julius Happonen  on yksi Kemin PT-toiminnasta tukea saaneista urheilijanuorista. Puolustajana kolmosdivarin Kemi City FC:ssä pelaava Happonen on kärsinyt polvivammoista, mikä on syönyt motivaatiota.
 – Lopettaminen ei käynyt mielessä, mutta vähentäminen kyllä. Ei vain ollut motivaatiota, olin fyysisesti ja henkisesti täysin loppu, Happonen kuvailee.
 Happonen on liikunnan harrastajana kilpailuorientoitunut. Tällä hetkellä urheilullisena tavoitteena on olla mukana nostamassa tuore seura ylemmälle sarjatasolle. Pieni "jäähy" kilpailullisen jalkapallon parista sai motivaation paranemaan, sanoo Happonen.
 – Kävin silloinkin potkimassa, mutta en vain jaksanut treenata. Futsalin pelailu auttoi. Siinä meni muutama kuukausi, Happonen kertaa.
 Hepolan koulun personal trainer Jari Poikela ja Krantasin koulun liikunnanopettaja Giedrius Ratkus vertailevat keinoja liikuntapudokkaiden koppaamiseksi takaisin urheilun pariin. Antti Heikinmatti / Yle
 Pudokasilmiö iskee yläkoulussa
 Liikuntaharrastuksen, varsinkin kilpaurheilun harrastaminen loppuu nuorilla varsin usein juuri teini-iässä. Suomalaiset 15-vuotiaat ovat verrokkimaiden laiskimpien liikkujien joukossa, kun vielä 11-vuotiaat suomalaislapset kuuluvat aktiivisimpien ryhmään.
 Esimerkiksi pojista kahdessa nuoremmassa ikäluokassa (11- ja 13-vuotiaissa) lähes kolmannes harrastaa liikuntaa suositusten mukaisesti. Mopoikäisissä lukema on enää 17 prosenttia, kerrotaan  Valtion liikuntaneuvoston tutkimusraportissa . Tyttöjen kohdalla pudotus, mutta myös lähtötaso ovat alemmat.
 Vaaran vyöhyke on siirtynyt aiemmaksi, nyt liikunnan jääminen on uhkana jo alakoulusta yläkouluun siirryttäessä.
 Lisenssiurheilijoista, eli lajiaan kilpatasolla harrastaneista jopa puolet  jättää urheilun viimeistään yläkoulun jälkeen  ja ennen kahdettakymmenettä ikävuotta. Vain pieni osa kilpaurheilun jättäneistä päätyy esimerkiksi toisen lajin tai harrasteurheilun pariin.
 Kemissä aloitellaan parhaillaan EU-hanketta, jossa pudokasilmiöön puuttumiseen keksittyjä oppeja jaetaan yhteistyökoulujen kesken. Mukana  Block Out Drop Out -hankkeessa  ovat Kemin lisäksi liettualaiset Krantasin koulu ja jalkapalloseura Banga FK, sekä urheilupainotteinen Tóvárosin koulu Unkarista.
 Unkarista oppia mentaaliseen valmennukseen
 Liikunnanopettaja  Olli Kelhä  sanoo, että kulttuurierot maiden välillä ovat joskus aikamoisia, mutta eurooppalaiselta yhteistyöltä odotetaan paljon oppia.
 – Meillä on ollut opintovierailu Unkariin urheilupainotteiseen kouluun. Siellä olemme tutustuneet henkiseen valmennukseen ja siihen, miten sitä on käytetty drop out -ilmiön ilmiön ehkäisemiseen. Se on ihan konkreettinen esimerkki, Kelhä sanoo.
 Tóvárosin koululla motivaatio-ongelmista kärsiviä nuoria on autettu muun muassa tuomalla kouluille nuorten ihailemia huippu-urheilijoita kertomaan omista vaikeuksistaan ja niiden voittamisesta. Nuorten käytettävissä on myös urheilupsykologi, joka tarjoaa keskusteluapua, kertoo projektikoodinaattori  Bálázsné Bánhegyi .
 Motivaatiotekijät nousevat esiin myös drop out -ilmiöstä tehdyistä tutkimuksista. Vuonna 2017 valmistuneessa  gradututkimuksessa  kymmenen yleisimmän syyn joukkoon nousivat muun muassa vastaukset "en enää nauttinut urheilusta", "koen, etten ole tarpeeksi hyvä" ja "harrastaminen ei ole tarpeeksi innostavaa".
 On kuitenkin hyvä muistaa, että edes urheiluseuroissa toimivista nuorista kaikki eivät pidä kilpailemista ja kilpailullisuutta tärkeimpänä liikkumisen motivaatiotekijänä. Valtion  liikuntaneuvoston tutkimusraportin  perusteella nuorille terveydestä ja hyvinvoinnista huolehtiminen on kilpailemista tärkeämpää.
 Henkistä tukea voi tarvita myös harrastuksen loputtua
 Henkisen tuen merkitys voi nousta tärkeäksi, vaikka harrastuksen lopettamisen syy olisikin muualla. Joukkuevoimistelua harrastaneen yhdeksäsluokkalaisen  Siiri Siimeksen  kilpailu-ura loppui selkävammaan. Hänen mukaansa rakkaan lajin lopettaminen oli henkisesti hyvin raskasta.
 – Kyllähän se oli sellainen seinä, että mitäs nyt tehdään. Ei ollut mitään muutakaan mihin panostaa, kun kaikki vapaa-aika oli siihen mennessä mennyt joukkuevoimisteluun. Siinä oli aivan hukassa arjen kanssa, kun ei enää ollutkaan mitään mitä "piti" tehdä, Siimes kertoo.
 Siiri Siimes joutui jättämään joukkuevoimistelu-uransa. Loukkaantuminen otti myös henkisesti koville, mutta työ nuorempien valmentajana on pitänyt hänet rakkaan lajin parissa. Antti Heikinmatti / Yle
 Lopettamisen herättämiä ajatuksia ja tunteita pitäisi voida käsitellä aikuisen kanssa, sanoo Siiri Siimes. Fyysiseen puoleen apuja on ollut tarjolla, mutta keskusteluapua ei niinkään.
 – Koen, että olisi ollut aika tärkeää saada ihan mielestä asti kaikki kuntoon. Sama juttu kuin voimistelussakin, että jos mieli pettää niin sitten pettää fyysinen suorittaminenkin, Siimes sanoo.
 Vaikka vamma lopetti kilpauran, ei Siimes ole kokonaan jättänyt liikuntaa. Jo ennen loukkaantumistaan hän oli toiminut Kemin Innon nuorempien voimistelijoiden valmentajana ja työ lempilajin parissa jatkuu edelleen.
 – Se on tosi tärkeää ja ihan mahtavaa, että pystyn tällä tavalla olemaan mukana.
 Mitä ajatuksia artikkeli herätti? Keskustele aiheesta klo 22 asti.
 Lue myös:
 Tänäkin iltana moni perhe väsyy lasten harrastuksiin, siksi liikuntaa viedään nyt jo koulupäivien yhteyteen – "Hirveän tärkeä lasten hyvinvoinnille"
 Lasten laiskaan liikkumiseen haluttiin muutos kertarysäyksellä – kaupunki palkkasi kouluihin 15 liikunnanohjaajaa
 Koululiikunnan hyödyt kuuluvat jokaiselle lapselle – "Lahjakkuus on aikuisten keksimä kupla", sanoo liikuntatohtori

Miksi teinit lopettavat urheilun, ja miten sen voisi estää? Kemissä tiedetään ainakin yksi vastaus ja haussa on lisää


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Hallitusneuvotteluiden loppusuora käynnistyy, säilyykö sopu?
 Hallitusneuvotteluissa  käynnistyy tänään neljänneksi viimeinen päivä, jos puheenjohtaja  Antti Rinteen  (sd.) alkuperäinen aikataulu pitää paikkaansa. Rinteen mukaan hallitusohjelma voisi olla valmis jo perjantaina. Neuvotteluista on tosin kuulunut kiistelyä, kun puolueet ovat alkaneet puhua vaalilupauksien hintalapuista ja niiden rahoittamisesta.
 Testaa Ylen euroryhmäkoneella, kenelle äänesi päätyy
 Europarlamentaarikkko saa ryhmältään äänestysohjeistuksia, mutta toisin kuin eduskunnassa, ryhmäkuria ei ole. Europarlamentaarikko äänestää siis mielensä mukaan. Patrick Seeger / EPA
 Tänään on eurovaalien viimeinen ennakkoäänestyspäivä. Suomalaisten puolueiden europarlamentaarikot toimivat Euroopan parlamentissa poliittisissa ryhmissä. Europarlamentin ryhmiä ei kuitenkaan voi suoraan verrata suomalaisiin eduskuntaryhmiin. Tiedätkö, millaiselle porukalle äänesi menee eurovaaleissa?  Ylen euroryhmäkone kertoo vastauksen .
 Yhdysvallat lykkää kolme kuukautta Huawein vientikieltoa
 Huawein vientikiellon on tarkoitus tulla voimaan elokuun puolivälissä. Fred Dufour / AFP
 Yhdysvallat lykkää kiinalaisyhtiö Huaweihin kohdistuvaa teknologian vientikieltoa  90 päivällä  eli elokuun puoliväliin. Kauppaministeriön mukaan lisäaika tarvitaan, jotta Huawei ja sen kumppanit ehtivät sopeutua muutokseen. Kiinalaisen Huawein perustaja ja toimitusjohtaja  Ren Zhengfei  sen sijaan sanoo Kiinan valtionmedialle, että Yhdysvallat aliarvioi yhtiötä.
 Metsähakkuissa ennätysvire – kuusentaimien menekille isot odotukset
 Tänä keväänä kylveytyt taimet saavat varttua taimitarhalla vielä ainakin vuoden.  Nurmijärven tarhalla kastelusta vastaa taimitarhatyöntekijä Elina Oxman.   Antti Lähteenmäki/YLE
 Metsänviljelyyn puuntaimia tuottavilla taimitarhoilla eletään vuoden kiireisintä aikaa. Muun muassa Fin Forelian tarhoilta metsänistutuksiin lähtee miljoonia taimia. Taimitarhoilla odotetaan, että  teollisuuden puunkäytön kasvu alkaa lähivuosina näkyä myös taimien kysynnässä .
 Ukkoskuuroja odotettavissa osaan maata
 Yle
 Sää jatkuu vielä helteisenä maan eteläosassa. Ukkoskuuroja kehittyy kuitenkin iltapäivällä sisämaan puolelle ja paikoin vettä voi sataa hetkittäin rankasti. Rannikkoseudut pysyvät poutaisina, myös Lapissa sää on enimmäkseen pilvipoutainen. Pohjoisessa on selvästi etelää viileämpää. Lue lisää säästä  Ylen sääsivuilta .

Herätys: Sopua koetellaan Säätytalossa, Yhdysvallat lykkää Huawein vientikieltoa, osaan maata odotetaan ukkoskuuroja


Summary: Vastaa 12 kysymykseen, ja näet, minkä parlamenttiryhmän politiikka on lähinnä ajatteluasi. Entä mikä ryhmiä erottaa?

Mitä suomalaisen äänestäjän on hyvä ymmärtää parlamenttiryhmistä?
 Suomalaisten puolueiden europarlamentaarikot toimivat Euroopan parlamentissa poliittisissa ryhmissä, kuten puolueiden riveistä valitut kansanedustajat Suomen eduskunnassa.
 Europarlamentin ryhmiä ei silti voi suoraan verrata suomalaisten puolueiden kansanedustajien muodostamiin eduskuntaryhmiin. Osalla ryhmistä yhteinen aate on vahvempi, osalla yhteistä on vähemmän.
 Europarlamentissa poliittisten ryhmien rooli on tärkeä. Ne ohjaavat parlamentin toimintaa ja ovat ratkaisevassa roolissa, kun parlamentti muodostaa enemmistöjä. Koska hallitusta tai oppositiota ei ole, parlamentissa päätökset syntyvät enemmistön voimin.
 Europarlamentaarikkko saa ryhmältään äänestysohjeistuksia, mutta toisin kuin eduskunnassa ryhmäkuria ei ole. Europarlamentaarikko äänestää siis mielensä mukaan.
 Suomalaisen äänestäjän on hyvä muistaa sekin, etteivät europarlamentaarikot lähtökohtaisesti edusta kotimaitaan.
 Millä perusteella kansalliset puolueet sijoittuvat näihin ryhmiin?
 Kansallisista puolueista moni on jonkin eurooppalaisen puolueen jäsen ja useimmiten europarlamentaarikot päätyvät istumaan eurooppalaisen puolueensa ryhmään.
 Suomalaisista puolueista kokoomus, RKP, keskusta, SDP, vihreät, kristillisdemokraatit ja vasemmistoliitto kuuluvat ylikansalliseen, eurooppalaiseen puolueeseen. Niiden riveistä valituksi tulleet europarlamentaarikot ovat siis osa eurooppalaisen puolueen ryhmää.
 Poikkeuksiakin on.
 Keskustan euroedustajaksi kymmenen vuotta sitten valittu  Hannu Takkula  esimerkiksi  vaihtoi valintansa jälkeen parlamenttiryhmää , sillä piti keskustan eurooppalaista puoluetta Aldea liian liberaalina.
 On myös joukko kansallisia puolueita, jotka eivät kuulu mihinkään eurooppalaiseen puolueeseen. Tämä johtuu siitä, ettei ylikansallista puoluetta ole. Näin on esimerkiksi nykyisellään Euroopan konservatiivien ja reformistien (ERC) riveissä istuvan perussuomalaisten kohdalla.
 Kuinka samanmielisiä ryhmät ovat?
 Ryhmien muodostamisessa on kyse poliittisesta samanhenkisyydestä.
 Toisin kuin kansallisissa puolueissa yleensä, niissä ei ole tiukkaa puoluekuria. Toisaalta, vakiintuneet ryhmät äänestävät varsin yhtenäisesti.
 Uusissa ryhmissä äänestystulos usein hajoaa, sillä niissä mukana olevien kansallisten puolueiden kannat poikkeavat toisistaan. Koska ryhmällä on enemmän voimaa kuin toimimisessa yksin, pakkoavioliitto kannattaa.
 Lue tästä miten  ääriryhmien vaalivoitto vaikeuttaisi EU-parlamentin työtä .
 Miten ryhmät mahdollisesti muuttuvat vaalien jälkeen?
 Vaikka moni ryhmä pysyy pääosin samanlaisena, myös muutoksia on luvassa. Erityisen kiinnostavia liikehdintöjä on kaksi.
 Ensimmäinen on se, mihin sijoittuu Ranskan presidentin  Emmanuel Macronin  uusi Tasavalta liikkeessä -puolue. Eurovaaleihin puoluenimellä Renesanssi osallistuvilla ehdokkailla ei toistaiseksi ole paikkaa parlamentin poliittisten ryhmien sisällä. Todennäköisintä on, että Renesanssi lähtee tavalla tai toisella mukaan liberaaliin Aldeen.
 Toinen kiinnostava seikka on se, millaisia muutoksia parlamentin EU-kriittisessä oikeistossa tapahtuu. Tällä hetkellä kansallismieliset, maahanmuuttovastaiset ja euroskeptiset puolueet ovat kuuluneet parlamentissa kolmeen eri ryhmään.
 Italian sisäministeri,  oikeistopopulistisen La Legan  Matteo Salvini  järjestelee uutta parlamenttiryhmää, johon esimerkiksi perussuomalaiset suunnittelevat siirtyvänsä.
 Jotta uuden poliittisen ryhmän voi perustaa, pitää koossa olla vähintään 25 parlamentaarikkoa seitsemästä jäsenmaasta.
 Ryhmiin vaikuttaa merkittävästi myös Britannian tekeillä oleva EU-ero eli brexit. Kun Britannia irtautuu EU:sta putoaa euroedustajien määrä vaalien jälkeen valituista 751 parlamentaarikosta 705 euroedustajaan.
 Miten EU-ryhmäkone tehtiin?
 Tiedot perustuvat asiantuntijoiden arvioihin. Euroopan parlamenttia tiiviisti seuraavat  Tuomas Iso-Markku  (tutkija, Ulkopoliittinen instituutti) ja  Pekka Nurminen  (yksikön päällikkö, Euroopan parlamentin pääsihteeristö) muodostivat ryhmien vastaukset perustuen menneen kauden käytännön politiikkaan sekä eurooppalaisten puolueiden vaaliohjelmiin.
 Kohti eurovaaleja! Stephanie Lecoqo / EPA Eurovaalien varsinainen vaalipäivä on Suomessa sunnuntai 26. toukokuuta. Nämä jutut avaavat Euroopan parlamentin toimintaa ja tulevia vaaleja. Löydä ehdokkaasi eurovaaleissa vaalikoneen avulla Ylen kirjeenvaihtaja Petri Raivio yrittää äänestää belgialaista – lue tästä ja Viron maineongelmista Eurooppa-kirjeestä Tilaa Ylen kirjeenvaihtajien viikottainen Eurooppa-uutiskirje tästä Millainen meppi on hyvä meppi? EU-parlamentaarikot vastaavat
 Katso puoluejohtajien vaalitentit:
 Antti Rinteen  vaalitentti:  Demarit haluavat vahvan EU:n, eroon veronkierrosta sekä nollatuntisopimuksista
 Jussi Halla-ahon  eurovaalitentti:  Perussuomalaiset hakee EU:sta uusia ystäviä, mutta Venäjä ja maahanmuutto aiheuttavat kitkaa
 Petteri Orpon  vaalitentti:  Kokoomus haluaa vahvan EU:n, mutta kipuilee oman EPP-ryhmänsä hajanaisuuden kanssa
 Pekka Haaviston  tentti:  Vihreät haluaa hiilineutraalin EU:n ja Suomesta yöjunan Berliiniin
 Juha Sipilän  vaalitentti:  Liberaaliryhmän maalaisserkku haluaa markkinakuria ja maataloustukia
 Li Anderssonin  vaalitentti:  Ilmastopäästöt alas, säännöt eurosta eroamiseen
 Anna-Maja Henrikssonin  vaalitentti:  Kielipuolue puolustaa liberaaleja arvoja ja haluaa Ahvenanmaalle oman meppipaikan
 Sari Essayahin  vaalitentti:  Kristillisdemokraatit haluaa EU:sta enemmän irti, ja maataloustuista näpit irti

Pitääkö turvapaikanhakijat jakaa EU-maiden kesken? Onko EU:n yhdentyminen hyvä asia? Testaa Ylen euroryhmäkoneella, kenelle äänesi päätyy


Summary: Puolueiden välit kiristyivät maanantaina, kun vasemmistoliitto ja keskusta kiistelivät hallitusohjelman hankkeiden rahoituksesta.

Tunnelma Säätytalon hallitusneuvotteluissa on selvästi kiristynyt, kun hallitusohjelmasta neuvottelevat puolueet ovat päässeet kiinni lupauksien hintalappuihin.
 Puolueet ovat hallitusneuvotteluissa taittaneet peistä siitä, mihin lupauksiin ensi hallituskaudella on varaa ja miten lupaukset voidaan rahoittaa.
 Maanantaina neuvottelut keskeytyivät hetkeksi, koska vasemmistoliitto ei ollut valmis rahoittamaan investointeja valtion omaisuuden myynnillä. Keskusta ei puolestaan ole valmis lisävelan ottamiseen.
 Tuleva hallitus tarvitsee lisärahoitusta, koska hallitusneuvotteluissa on ainakin keskusteltu suurista liikennehankkeista kuten nopeista junayhteyksistä Helsingistä Turkuun, Tampereelle ja Itä-Suomeen.
 Hallitusneuvotteluissa tulee kiire, jos puolueet pitävät kiinni alkuperäisestä aikataulusta. SDP:n puheenjohtaja  Antti Rinne  on sanonut, että ohjelman pitäisi olla valmis perjantaina.
 Samaan aikaan puolueet valmistautuvat eurovaaleihin, jossa varsinainen äänestyspäivä on sunnuntaina. Eduskuntapuolueiden puheenjohtajat ottavatkin yhteen vielä useassa vaalitentissä ennen vaalipäivää.
 Lue lisää:
 Talouskysymykset tiukentavat tunnelmaa Säätytalossa, rahoituskiistasta sopu, neuvottelut jatkuvat – Yle seuraa

Säilyykö sopu hallitusneuvotteluissa, kun neuvottelut vaalilupauksien toteuttamisesta konkretisoituvat? Yle seuraa


Summary: Kiinalaisyhtiö DJI rauhoittelee kuluttajia. Aiemmin USA on varoittanut kiinalaisen älypuhelinvalmistajan Huawein tuotteista.

Kiinalaisen älypuhelinvalmistajan Huawein tuotteista varoittanut Yhdysvallat on varpaillaan myös muiden kiinalaisyritysten aiheuttamien mahdollisten turvallisuusriskien vuoksi.  Uutiskanava CNN:n mukaan  Yhdysvaltain kansallisen turvallisuuden ministeriö on nyt antanut varoituksen myös kiinalaisvalmisteisista lennokeista.
 Ministeriön kyberturvallisuusviranomaisten mukaan droonit saattavat lähettää arkaluonteista tietoa valmistajilleen Kiinaan, jossa maan hallitus voi päästä tietoihin käsiksi.
 CNN:n haltuunsa saamassa raportissa ei nimetä yksittäisiä valmistajia, mutta arviolta lähes 80 prosenttia Yhdysvalloissa ja Kanadassa käytetyistä lennokeista tulee DJI:ltä, jonka pääkonttori sijaitsee Kiinan Shenzhenissä.
 Kiinalaisyhtiö rauhoittelee kuluttajia
 Skylogic Research -yhtiön mukaan DJI valmistaa noin kolme neljäsosaa koko maailmassa käytettävistä lennokeista.
 Yhdysvaltojen lainvalvontaviranomaiset hyödyntävät yhä enemmän drooneja esimerkiksi erilaisten kohteiden turvaamisessa. Viranomaiset kehottavat käyttäjiä olemaan varuillaan ostaessaan lennokkeja Kiinasta ja rajoittamaan laitteiden pääsyä tietoverkkoihin.
 DJI sanoo tiedotteessa, että se tarjoaa asiakkailleen täyden kontrollin siitä, miten heidän dataansa kerätään, tallennetaan ja välitetään.
 Kiinalaisvalmistajien lennokit ovat olleet aiemminkin Yhdysvaltojen huolenaiheena. Vuonna 2017 Yhdysvaltojen armeija asetti DJI:n lennokit käyttökieltoon epäiltyään, että yhtiö jakaa kriittistä infrastruktuuria ja lainvalvontaa koskevaa tietoa Kiinan hallituksen kanssa.
 Lisää aiheesta:
 Yhdysvallat lykkää kolme kuukautta Huawein vientikieltoa
 Google-päivitysten katkaiseminen Huaweille hämmentää suomalaisia kännykänkäyttäjiä: "Tähän Trump varmaan pyrkikin"
 Suomalaisasiantuntija kommentoi Huawein ja USA:n tietoverkkokiistaa: "Syyttömiin käyttäjiin iskevä temppu on raju toimenpide"
 Google keskeyttää päivityksiä Huawein puhelimiin

Yhdysvallat varoittaa kiinalaisista drooneista: Voivat lähettää tietosi Kiinan viranomaisille


Summary: Kuusentaimi on metsänistuttajien hittituote, männyt ja koivut tulevat herkemmin syödyiksi.

Kastelulaitteet sihisevät Fin Forelian kasvihuoneessa Nurmijärvellä. Taimien kasvu on vauhdikasta, kun lämpötila on sopiva ja kosteusolosuhteet oikeat. Kasteluveden annostelu on tarkkaa työtä.
 – Siihen vaikuttavat sää, lämpötila, missä vaiheessa itäminen on ja mitä se taimi silloin tarvitsee, esittelee taimitarhatyöntekijä  Elina Oxman.
 Kesän lämmetessä metsäpuiden taimet siirretään ulkokentille, sillä niiden on totuttava Suomen vaihtelevaan ilmanalaan.
 Mutta jo syksyllä, kasvukauden jälkeen paakkutaimikuuset pakataan ja jäädytetään talveksi.
 Samaan aikaan kun tänä keväänä kylvetyt taimet ovat vielä kasvihuoneen suojassa, tarhan toisella laidalla lastataan pakastettuja kuusentaimia asiakkaille kuljetettaviksi.
 Pakastettuja taimia lastataan Fin Forelian Nurmijärven tarhalla.  Kaikkiaan yhtiön eri tarhoilta toimitetaan asiakkaille vuodessa 50 miljoonaa tainta.
 Ne on istutettava ennen juhannusta, sillä muutoin pakkasessa säilytetylle taimelle ei jää riittävästi kasvuaikaa ennen talven tuloa.
 Neljää taimitarhaa ylläpitävässä Fin Foreliassa uskotaan, että taimien kysyntä tulee kasvamaan.
 –Jos tänä vuonna hakataan poikkeuksellisen paljon leimikoita, sehän näkyy sitten vuoden parin viiveellä taimien käytössä. Joten nämä muutokset eivät ihan älyttömän nopeasti näy taimitarhoilla. Mutta tällainen pitkäaikainen hyvä vire, totta kai se näkyy myös taimitilauksissa, sanoo taimitarhanjohtaja  Antti Lännenpää .
 Vaaleanvihreän uuden kasvuston ilmaantuminen taimeen kertoo, että  taimi on lähtenyt kasvamaan, eikä kyse ole pelkästä itämisestä, sanoo taimitarhanjohtaja Antti Lännenpää.  Antti Lähteenmäki/YLE
 Toistaiseksi uudistamisalat eivät ole juurikaan kasvaneet, sillä muun muassa kemiallisen metsäteollisuuden käyttämän puumäärän lisäys on saatu suurelta osin harvennuskohteista.
 – Tämä puu, mitä on enemmän hankittu, on peräisin harvennusrästeistä. Mutta pitkässä juoksussa, totta kai, jos puun käyttö nousee merkittävästi, niin silloin myös uudistamispinta-alat tulevat nousemaan, ennakoi johtava tutkija  Timo Saksa  Luonnonvarakeskuksesta.
 Suomessa noin 60 prosenttia päätehakkuiden jälkeisistä metsän uudistamisista tehdään istuttamalla. Kylvöjä on 20 prosenttia, ja luontaisen uudistamisen osuus on niin ikään 20 prosenttia.
 Taimitarhan puulajeista yksi on yli muiden.
 – Kuusentaimien suosio jatkaa kasvuaan männyn ja koivun kustannuksella, ja syy siihen on varmasti se, että koivua ja mäntyä molempia pystyy uudistamaan myös kylvämällä tai luontaisesti. Myös runsas hirvieläinkanta vaikuttaa siihen, että ihmiset eivät uskalla istuttaa mäntyä ja koivua, pohtii Lännenpää.
 Lue myös:
 Ilmastohyötyjä, rikkaampi luonto ja metsänomistajille lisää rahaa – Metsäprofessori: avohakkuut voidaan lähes unohtaa menettämättä mitään

Puunkäytön kasvun odotetaan lisäävän taimien kysyntää – metsähakkuiden ennätysvireen odotetaan näkyvän etenkin kuusentaimien menekkinä


Itävaltalainen Formula 1 -kuljettaja  Niki Lauda  on kuollut 70 vuotiaana.
 Formula 1-sarjassa Lauda kilpaili vuosina 1971–1979 sekä 1982–1985.
 Hän voitti maailmanmestaruuden kolme kertaa vuosina 1975, 1977 sekä 1984.
 Lauda ajoi sekä Mercedeksellä sekä Ferrarilla.
 Vuonna 1976 Lauda paloi pahoin auto-onnettomuudessa ja hänelle ehtiin tehdä jo viimeinen voitelu.
 Lauda kuoli rauhallisesti perheensä läsnäollessa. Laudalla oli viimeisinä vuosinaan ongelmia munuaisten kanssa ja hän kävi säännöllisesti dialyysihoidossa.
 Tragedia ja viimeinen voitelu
 Niki Laudan elämä meinasi päättyä jo vuonna 1976, kun hän joutui vakavaan onnettomuuteen. Lauda sinkoutui kostealta radalta ulos yli 200 km/h nopeudella, osui pylvääseen ja lensi ratapenkereestä takaisin radalle auton syttyessä palamaan.
 Auton polttoainetankki oli lähes täynnä, koska tuolloin ajettiin vasta kilpailun toista kierrosta. Kanssakilpailijoiden Arturo Merzarion ja Guy Edwardsin avustuksella Lauda saatiin ulos palavasta autosta.
 Lauda ei menettänyt onnettomuudessa tajuntaansa mutta hänen saamansa palo- ja hengitystievammat olivat siinä määrin vakavat, että hänelle annettiin sairaalassa viimeinen voitelu. Lauda selvisi hengissä ja ajoi jälleen vain 42 vuorokautta onnettomuutensa jälkeen.
 Kauden 1976 mestariksi nousi  James Hunt  yhden pisteen erolla Laudaan jälkimmäisen vetäydyttyä kahden ajokierroksen jälkeen kaatosateessa ajetusta kauden päätöskisasta, Japanin GP:n.
 Lauda ja Hunt muodostivat kilpailuaikaan legendaarisen kilpakaksikon. Heidän taistelustaan F1-sarjassa on tehty muun muassa vuonna 2013 elokuva, jossa Laudaa näyttelee  Daniel Brühl  ja Huntia  Chris Hemsworth .

Formulalegenda Niki Lauda on kuollut


Summary: Neljä kuntaa painii erityisen vaikeassa taloustilanteessa.

Suomeen on tulossa kaksi uutta kriisikuntaa: Honkajoki Satakunnassa ja Kyyjärvi Keski-Suomessa. Honkajoki päätyi kriisikunnaksi myös vuonna 2014.
 Valtiovarainministeriön alustavien tietojen mukaan kriisikuntia ovat edelleen myös Jämijärvi Satakunnassa ja Teuva Etelä-Pohjanmaalla.
 Ministeriö saa kuntien tilinpäätökset käyttöönsä touko–kesäkuun vaihteessa.
 – Silloin tiedämme kriisikunnat tarkasti ja virallisesti ja katsomme tarvittavat toimenpiteet, kertoo neuvotteleva virkamies  Vesa Lappalainen  valtiovarainministeriöstä.
 Kriisikunta joutuu arviointimenettelyyn
 Kuntalain mukaan kriisikunnan taloudellinen asema on erityisen vaikea. Lappalaisen mukaan niin Honkajoella, Kyyjärvellä, Jämijärvellä kuin Teuvalla näyttää olevan kyse samasta asiasta: kuntakonsernilla on kertynyttä alijäämää uusimmassa tilinpäätöksessä vähintään 1 000 euroa ja sitä edeltäneessä vähintään 500 euroa asukasta kohden.
 Jos kunta täyttää kriisikunnan kriteerit, valtio voi käynnistää arviointimenettelyn. Valtiovarainministeriön nimeämä työryhmä tekee ehdotuksen tarvittavista toimenpiteistä talouden tasapainottamiseksi.
 – Jämijärvi ja Teuva vasta olivat arviointimenettelyssä. Niiden osalta täytyy ratkoa, aloitetaanko menettelyä uudestaan.
 Mikäli mahdollisuudet talouden tasapainottamiseksi näyttävät epärealistisilta, esitetään kuntajakoselvittäjän asettamista. Lopputuloksena voi siis häämöttää kuntaliitos.
 Kilpailukykysopimus suurin heikentäjä
 Kuntaliiton mukaan kuntatalous näyttää viime vuoden tilinpäätösarvioiden valossa hälyttävän synkältä.
 – Vuonna 2017 kunnilla oli tosi hyviä tilinpäätöksiä, mutta viime vuonna ne sukelsivat monella pahasti, kertoo kehittämispäällikkö  Sari Korento  Kuntaliitosta.
 Tulos painui viime vuonna negatiiviseksi 196:ssa eli jopa noin kahdessa kolmasosassa kunnista. Vuotta aiemmin näin kävi vain 55 kunnassa.
 – Viime vuosi toi monelle kunnalle alijäämää.
 Kuntaliiton mukaan suurin yksittäinen tekijä kuntatalouden heikentymisessä on kilpailukykysopimus.

Uutissuomalainen: kartalle kaksi uutta kriisikuntaa


Summary: Huawein sanktioilla merkittävä vaikutus USA:n teknologiayrityksille.

Yhdysvallat lykkää kiinalaisyhtiö Huaweihin kohdistuvaa teknologian vientikieltoa 90 päivällä eli elokuun puoliväliin.
 Kauppaministeriön mukaan lisäaika tarvitaan, jotta Huawei ja sen kumppanit ehtivät sopeutua muutokseen.
 Lisäksi päätökseen vaikuttaa se, että Huaweille asetetut kovat sanktiot vaikuttavat merkittävästi yhdysvaltalaisten teknologiayritysten myyntiin.
 Viime vuonna nämä yritykset myivät Huaweille komponentteja 11 miljardin dollarin arvosta.
 Presidentti  Donald Trumpin  määräämän kiellon sisältöä ei ole tarkoitus muuttaa. Trump on asettanut Huawein kieltolistalle, joka estää sitä ostamasta yhdysvaltalaista tekniikkaa ilman erillistä hyväksyntää. Päätöstä on perusteltu turvallisuussyillä.
 Aiheesta lisää:
 Presidentti Trump julisti kansallisen hätätilan tietoverkkojen uhkan vuoksi – Huawei päätyi kauppaministeriön mustalle listalle   Huawei kasvatti voittoaan neljänneksellä, vaikka Yhdysvallat yrittää jarrutella Huawein tuotteiden käyttöä

Yhdysvallat antaa 90 päivää lisäaikaa Huawein vientikiellolle


Summary: Pirtelöitä on heitelty EU-eroa kannattavien ehdokkaiden päälle julkisissa vaalitilaisuuksissa.

Pikaruokaloiden pirtelöistä on tullut yllättäen osa EU-vaalikampanjointia Britanniassa. EU-eroa kannattavien oikeistoehdokkaiden kampanjatilaisuuksissa on lentänyt pirtelöitä tiheään tahtiin, ja maanantaina osansa sai myös yksi brexitin päämiehistä,  Nigel Farage.
 Sosiaalisessa mediassa jaetuissa kuvissa näkyy tympeäilmeinen Farage, jonka musta puku on yltä päältä pirtelössä kampanjatilaisuudessa Newcastlessa. Heitosta epäilty mies on mediatietojen mukaan kertonut, että kyseessä oli noin kuuden euron arvoinen banaanin ja suolakinuskin makuinen pirtelö, joka oli ostettu paikallisesta hampurilaisravintolasta.
 – En tiennyt, että hän (Farage) oli kaupungissa. Ajattelin, että tämä on ainoa mahdollisuuteni, miehen on raportoitu sanoneen ennen kiinniottoaan.
 Farage totesi Twitterissä, että jotkut EU:n kannattajat ovat "radikalisoituneet niin pahasti, että tavallisesta kampanjoinnista on tulossa mahdotonta".
 Tommy Robinsonin pirtelöepisodi levisi netissä
 Britanniassa EU-vaalit nähdään pitkälti brexit-vaaleina. Faragen johtama brexit-puolue on kyselyiden perusteella saamassa maassa suurimman kannatuksen. Puolue on luvannut erottaa Britannian EU:sta nopeasti ja keinolla millä hyvänsä.
 EU-eron vastustajien pirtelökapinointi on osunut myös  Tommy Robinsonina  tunnettuun äärioikeistoaktivistiin, joka on kielletyn EDL-äärioikeistojärjestön entinen johtaja.
 Aiemmin tässä kuussa Robinson kävi käsiksi nuoreen mieheen, joka heitti kiivaaksi käyneessä kampanjatilaisuudessa Robinsonin päälle pirtelöä. Video tapahtuneesta levisi netissä, ja nuori mies kertoi mediassa saaneensa tappouhkauksia.
 Itsenäisyyspuolue Ukipin meppiehdokas  Carl Benjamin  on niin ikään saanut ainakin neljä pirtelöä päälleen.
 Hanat kiinni
 Pirtelövillityksen vuoksi paikallinen McDonald's keskeytti pirtelön ja jäätelön myynnin lähellä Faragen kampanjointipaikkaa viime viikolla Edinburghissa Skotlannissa. Ravintola ilmoitti asiasta oveen teipatulla lapulla ja perusteli ratkaisua poliisin pyynnöllä.
 Kilpaileva Burger King -ravintolaketju mainosti Twitterissä, että jäätelöä riittää.
 - Rakkaat skotit, myymme pirtelöitä koko viikonlopun. Pitäkää hauskaa, ravintola kirjoitti.
 Tviitti ei kuitenkaan herättänyt pelkkää hilpeyttä tai pirtelönhimoa, sillä monet vastaajat syyttivät Burger Kingiä väkivaltaan yllyttämisestä. Tähän ravintola vastasi, ettei koskaan kannustaisi väkivaltaan tai herkullisten pirtelöiden tuhlaamiseen.

Brittien lentävät juomat saivat McDonald'sin sulkemaan pirtelöhanat Faragen läheltä


Summary: Edustajat pelkäävät ääriryhmien vahvistavan asemiaan.

Sadat edustajainhuoneen ja senaatin jäsenet ovat allekirjoittaneet vetoomuksen että presidentti  Donald Trump  ei vetäisi Yhdysvaltain joukkoja Syyriasta.
 Edustajien kirjeessä sanotaan, että he ovat huolissaan ääriryhmien, kuten Isisin vaikutusvallan kasvusta alueella.
 – Kun jotkut läheisimmistä liittolaisistamme ovat uhattuina, niin Yhdysvaltain läsnäolo Syyriassa on tärkeämpää kuin koskaan, kirjeessä sanotaan.
 Sekä republikaanien että demokraattien edustajat ovat olleet huolissaan tilanteesta joulukuusta lähtien, jolloin Turmp ilmoitti yllättäen, että kaikki Yhdysvaltain 2 000 sotilasta vedetään pois Syyriasta.
 Helmikuussa Trump perääntyi hieman päätöksestään ja ilmoitti että maahan jätetään pieni joukko-osasto, jottei Isis pääse vahvistamaan asemiaan.
 Kirjeen allekirjoitti 400 edustajaa senaatista ja edustajainhuoneesta. Kongressissa on yhteensä 535 jäsentä.

Yhdysvalloissa sadat kongressiedustajat vaativat, että USA ei vedä joukkojaan Syyriasta


Summary: Äärioikeistolaiseen Soldiers of Odin -kulkueeseen osallistuneita ei epäillä rikoksista.

Poliisi tutkii äärioikeistolaisen Soldiers of Odin -järjestön  lauantaisen kulkueen häiritsemistä  mellakkana, pahoinpitelyn yrityksenä ja toisen vahingoittamiseen soveltuvan esineen hallussapitona, Sisä-Suomen poliisi tiedottaa.
 Poliisin mukaan kulkueen loppuvaiheessa ulkopuoliset tahot puuttuivat kulkueen liikkumiseen toistuvasti huutelemalla ja ärsyttämällä. Tilanne kärjistyi Vanhan kirjastotalon puistossa, jossa poliisin mukaan oli kahden ryhmän väkivaltaisen yhteenoton välitön vaara.
 Rikoskomisario  Juha Myllymäen  mukaan poliisilla on tällä hetkellä epäiltynä neljä henkilöä ja ainakin kahden osuutta selvitellään edelleen.
 Järjestön lauantaiseen marssiin Tampereella otti poliisin laskujen mukaan osaa noin 80 henkilöä.
 Kokoontumisesta oli tehty poliisille etukäteen ilmoitus. Kulkueeseen osallistuneita ei epäillä rikoksista.
 Lue lisää:
 Poliisi rauhoitti kahinan Soldiers of Odinin kulkueen yhteydessä Tampereella – neljä ihmistä otettiin kiinni

Äärioikeistolainen kulkue sai huutelua niskaansa Tampereella – poliisi tutkii häiritsemistä mellakkana, epäiltynä neljä henkilöä


Summary: Volodymyr Zelenskyi sanoo haluavansa ensitöikseen tulitauon Itä-Ukrainaan ja Venäjän valtaamat alueet takaisin.

Ukrainan uusi presidentti  Volodymyr Zelenskyi  on aloittanut työssään vauhdikkaasti. Hän vannoi virkavalansa aamupäivällä Kiovassa ja ilmoitti heti virkaanastujaispuheessaan hajottavansa maan parlamentin.
 Ukrainassa järjestetään nyt ennenaikaiset parlamenttivaalit. Normaalin aikataulun mukaan vaalit olisi pidetty lokakuussa.
 Zelenskyin arvioidaan haluavan hyödyntää nauttimansa kansansuosion saadakseen vahvan tukijoukon parlamenttiin.
 Samalla hän kertoi tulitauon saamisen Itä-Ukrainaan olevan hänen ensimmäinen tehtävänsä. Hän kuitenkin painotti, että dialogi Venäjän kanssa onnistuu vain, mikäli Ukraina saa takaisin Venäjän valtaamat maa-alueet ja mikäli sotavangit vapautetaan.
 Venäjän presidentin  Vladimir Putinin  lehdistöpäällikkö  Dmitri Peskov  vastasi Zelenskyille nopeasti todeten Krimin niemimaan pysyvän osana Venäjää.
 Politiikassa kokematon 41-vuotias tv-koomikko Volodymyr Zelenskyi valittiin presidentiksi huhtikuussa.

Ukrainan uusi presidentti astui virkaan ja hajotti heti parlamentin


Summary: Korkein oikeus lyhensi vankeustuomiota yhdellä vuodella. Tuomio on nyt 10 vuotta murhan yrityksestä.

Korkein oikeus  on lieventänyt  vuodella Korsnäsin pommimiehen tuomiota. Mies tuomittiin kymmeneksi vuodeksi vankeuteen murhan yrityksestä.
 Keski-ikäisen vaasalaismiehen asettama  pommi räjähti autokatoksessa  Korsnäsissä vuonna 2014. Miehen entinen naisystävä loukkaantui räjähdyksessä vakavasti.
 Korkein oikeus lievensi tuomiota sillä perusteella, että teosta ei aiheutunut vakavaa yleistä vaaraa, koska muiden henkilöiden hengelle ja terveydelle ei ollut aiheutunut konkreettista vaaraa.
 Pommi räjähti rivitalon autokatoksessa Korsnäsissa joulukuussa 2014. Se oli asetettu laukkuun auton konepellin päälle. Tekijällä oli panostajan lupakirja ja hän oli kokenut räjähteiden käyttäjä. Mielentilatutkimuksen mukaan hän toimi täydessä ymmärryksessä.
 Pohjanmaan  käräjäoikeus tuomitsi  keski-ikäisen vaasalaismiehen 11 vuoden vankeusrangaistukseen murhan yrityksestä. Lisäksi mies tuomittiin reilusti yli 100 000 euron vahingonkorvauksiin. Vaasan  hovioikeus piti tuomion ennallaan .

Korkein oikeus lievensi Korsnäsin pommimiehen tuomiota


Summary: Tietokirjailijan ja it-asiantuntijan Petteri Järvisen mukaan Googlen Huaweita koskeva päätös voi johtaa Kiinan vastatoimiin.

Radio-, televisio- ja tietoliikennevälineiden valmistus

Googlen  päätös keskeyttää Android-käyttöjärjestelmän päivityksiä  kiinalaisen matkapuhelinvalmistaja Huawein laitteisiin yllättää asiantuntijankin.
 Tietokirjailija, it-asiantuntija  Petteri Järvinen  pitää toimenpidettä rajuna, vaikka Yhdysvaltojen ja Huawein välinen kiristynyt tilanne on ollut jo pitkään tiedossa.
 – Näin konkreettinen, syyttömiin käyttäjiin iskevä temppu on aika yllätys ja raju toimenpide, Järvinen toteaa Ylen  Radio Suomen Päivä –ohjelman haastattelussa .
 Google on ilmoittanut rajoittavansa Android-käyttöjärjestelmän käyttöä Huawein puhelimissa, jolloin Huawei menettää tietoturvapäivitykset ja teknisen tuen. Myöskään kiinalaisvalmistajan puhelimilla ei ole pääsyä Googlen sovelluksiin. Jos Googlen päätös pitää, vaikutukset saattavat näkyä uusissa puhelimissa jo lähiviikkojen sisällä. Käytössä olevien Huawei- ja Honor-puhelinten sovelluksiin rajoitus ei ilmeisesti vaikuta.
 – Tehtaalta tulevista puhelinmalleista ehkä poistetaan tästä eteenpäin Googlen palvelut. Se alkaa näkyä jälleenmyyjillä muutaman viikon, ehkä kuukauden kuluttua, Järvinen arvioi.
 – Sillä on ikäviä vaikutuksia, koska päivitykset ja jopa Googlen sovelluskauppa lakkaavat toimimasta eli jatkossa puhelimiin ei voi ladata uusia sovelluksia.
 Vaikutuksia Suomen kuluttajamarkkinoihin
 Petteri Järvisen mukaan Yhdysvaltain ja Kiinan eripura tulee näkymään Suomessa kuluttajamarkkinoilla. Kevään juhlat ovat olleet perinteisesti puhelimien myyntisesonkia, mutta nyt suosikkipuhelimetuhkaavat jäädä kauppojen hyllyille.
 – Elisan huhtikuun myynnissä kymmenestä suosituimmasta puhelimesta neljä oli Huawein tai Honorin puhelimia. Kun ilmoitus tulee juuri ennen perinteistä myyntisesonkia eli ylioppilasjuhlia, niin moni lahjan ostaja voi pohtia, ostaako ylioppilaalle lahjaksi Huawein tai kenties ihan muun merkkisen puhelimen.
 "Iso laukaus"
 Järvinen pitää Googlen Huaweita koskevaa päätöstä merkittävänä Kiinan ja Yhdysvaltojen kauppasodassa. Uhkana on, että maiden välinen kiista saa uusia muotoja, jos Kiina päättää vastatoimista.
 – Googlen päätös on iso laukaus kauppasodassa. Tämä voi laajentua arvaamattomiin mittasuhteisiin, jos Kiina vastaa omalla tavallaan esimerkiksi lopettamalla iPhonen toimitukset kaikkialle maailmaan. Siten ensimmäinen laukaisu on tosi vaarallinen, Järvinen sanoo.
 Yhdysvaltain kauppaministeriö ilmoitti viime viikolla lisänneensä Huawein ja sen 70 yhteistyökumppania "mustalle listalle". Listalla olevat yritykset eivät saa ostaa osia eivätkä komponentteja yhdysvaltalaisilta yrityksiltä ilman Yhdysvaltain hallituksen suostumusta.
 Yhdysvallat ja useat muut maat ovat huolissaan siitä, että Huawein tuotteita, erityisesti 5G-verkkoja, saatetaan käyttää Kiinan tiedustelutarpeisiin. Huawei valmistaa tällä hetkellä markkinoiden edistyneimpiä ja halvimpia 5G-verkkoja.
 Lisää aiheesta:
 Presidentti Trump julisti kansallisen hätätilan tietoverkkojen uhkan vuoksi – Huawei päätyi kauppaministeriön mustalle listalle
 Onko Huawei oikea turvallisuusriski vai osa kauppasotaa? "Vaikea sanoa, koska näyttöä vakoilusta ei ole"

Suomalaisasiantuntija kommentoi Huawein ja USA:n tietoverkkokiistaa: "Syyttömiin käyttäjiin iskevä temppu on raju toimenpide"


Summary: Radikalisoitumista ehkäisevät toimet ovat jääneet tekemättä rahoituspulan vuoksi.

Ministerit, ministeriöt ja valtioneuvosto

Turun terrori-iskun jälkeen annetut turvallisuusuositukset ovat toteutuneet vain osittain, selviää  oikeusministeriön koostamasta raportista . Suosituksista kolmannes on jäänyt toteutumatta pääasiassa rahoituksen puutteen vuoksi.
 Turussa vuonna 2017 elokuussa tapahtuneen puukotusiskun jälkeen tutkintaryhmä laati  yhdeksän uutta turvallisuussuositusta . Suositukset oli osoitettu muun muassa Maahanmuuttovirastolle, eri ministeriöille, suojelupoliisille ja poliisihallitukselle.
 Viranomaiset ovat nyt toimittaneet selvityksensä siitä, mihin toimiin suositusten johdosta on ryhdytty.
 Toteuttamatta ovat jääneet rahoituspulan takia ainakin turvapaikanhakijoille suunnattu neuvontapalvelu sekä järjestöjen tukeminen radikalisoitumista ehkäisevässä työssä.
 Turvapaikkapäätökset pyritään käsittelemään entistä nopeammin
 Yksi keskeisistä suosituksista kehottaa lyhentämään turvapaikkapäätösten ja niistä hallinto-oikeuksiin tehtyjen valitusten kokonaiskäsittelyaikaa aiemmasta 18 kuukaudesta. Maahanmuuttovirasto ja oikeusministeriö vastasivat suositukseen lisäämällä työvoimaa turvapaikkayksiköissään. Turvapaikkahakemuksen keskimääräinen käsittelyaika oli vuonna 2018 noin 8 kuukautta. Lisäksi hallinto-oikeuksissa on tehty töitä sen eteen, että valitusten käsittely sujuisi nopeammin.
 Oikeusministeriöstä kansliapäällikkö  Pekka Timonen  uskoo, että valitusten käsittelyiden hajauttaminen neljään eri hallinto-oikeuteen on pysyvä muutos. Aikaisemmin valituksia käsitteli vain Helsingin hallinto-oikeus.
 – Nyt hakemuksia käsitellään Itä-Suomen, Turun ja Pohjois-Suomen hallinto-oikeuksissa. Samalla toimintaan osoitettiin lisäresursseja. Tuomioistuimet ovat myös itse panostaneet tähän vielä sisäisellä koulutuksella. Meidän odotus on se, että käsittelyajat saadaan vähenemään huomattavasti, tavoitteena on kuusi kuukautta vuoden loppuun mennessä, kertoo Timonen.
 Lisäksi viranomaisten välistä viestintää haluttiin parantaa äkillisissä kriisitilanteissa. Sisäministeriön mukaan ohjeistus on ajantasalla, mutta yhteistyötä pitäisi harjoitella enemmän käytännössä. Keskeisiä toimijoita kriisitilanteissa ovat hätäkeskus, poliisi, pelastustoimi, ensihoito ja sosiaalitoimi.
 Väestön nopeaan varoittamiseen tarjotaan ratkaisuksi hätäkeskusten ylläpitämää 112 Suomi -sovellusta, jolla voidaan nykyään lähettää alueellisia vaaratiedotteita.
 Lue lisää:
 Liian hidas turvapaikkaprosessi ja radikalisoitumisen ennaltaehkäisy retuperällä – Onnettomuustutkintakeskus julkaisi Turun puukotuksia koskevan selostuksensa
 Turun puukkoiskun tekijän valitus hoviin peruttiin – terrorismituomio jää voimaan

Turun puukotusten jälkeen annettiin lista turvallisuussuosituksia – vain osa on saatu toteutettua


Summary: Varaliittokanslerista salaa kuvattu video johti ennenaikaisiin vaaleihin.

Kremlin mukaan Venäjä ei ole millään tavalla osallinen Itävallan poliittiseen skandaaliin.
 Presidentti  Vladimir Putinin  tiedottaja  Dmitri Peshkov  sanoi, ettei Venäjällä ole tapahtumien kanssa mitään tekemistä.
 Itävalta ajautui viikonloppuna hallituskriisiin , kun oikeistopopulistisen vapauspuolueen varaliittokansleri  Heinz-Christian Strachesta  salaa kuvattu video tuli julkisuuteen.
 Strache näytti videolla lupaavan valtion urakoita venäläisenä sijoittajana esiintyvälle naiselle. Strache joutui eroamaan ja liittokansleri  Sebastian Kurz  ilmoitti, ettei hallitusyhteistyö vapauspuolueen kanssa voi jatkua.
 Itävallan  ennenaikaiset parlamenttivaalit pidetään syyskuussa .
 Peshkovin mukaan Kreml ei tiedä kuka videolla esiintyvä nainen on tai onko hän Venäjän kansalainen.
 Lisää aiheesta:
 Itävallan liittokansleri: Strache voi joutua syytteeseen kohuvideolla esittämiensä kommenttien vuoksi
 Toimittajalta: Salaliitto Ibizalla osui Itävallan vapauspuolueen omaan nilkkaan – Mitä tapaus kertoo oikeistopopulistien mielenmaisemasta?
 Itävallan varaliittokansleri kaatui mystiseen ansaan – Saksalaiskoomikolla vaikuttaa olleen etukäteistietoa videosta

Kreml: Venäjällä ei mitään tekemistä Itävallan skandaalin kanssa


Summary: Puolue ilmoitti sunnuntai-iltana peruvansa asiasta medialle puhuneen europarlamentaarikon ehdokkuuden. Ahdistelusta syytetty europarlamentaarikko sen sijaan pysyy ehdokkaana ja hänellä on edelleen puolueen luottamus.

Ruotsidemokraatit ovat ajautuneet kesken eurovaalikampanjoinnin skandaaliin, jonka seurauksena puolue on perunut yhden kärkiehdokkaansa ehdokkuuden. Puolue ilmoitti yllättäen sunnuntaina, ettei nykyinen europarlamentaarikko  Kristina Winberg  enää ole ehdokkaana.
 Puolue perusteli päätöstään tiedotteessa  muun muassa sillä, että Winberg on toiminut salakähmäisesti vahingoittaakseen puolueen julkikuvaa ja juonitellut yhdessä median kanssa mustatakseen puoluetoverinsa maineen. Tänään maanantaina  Expressen-lehti paljasti , että tapahtumien taustalla on epäily Winbergin puoluetoverin tekemästä seksuaalisesta ahdistelusta.
 Expressenin mukaan ahdisteluun on syyllistynyt nykyinen europarlamentaarikko  Peter Lundgren , joka on ruotsidemokraattien kärkiehdokas tämän viikon europarlamenttivaaleissa. Lehden mukaan Lundgren tarttui naisen rintoihin illanvietossa viime vuonna. Lundgren itse myöntää tapahtuneen, mutta kiistää hänellä olleen mitään taka-ajatuksia.
 "Olimme melko humalassa"
 – Kyllä minä tartuin hänen rintoihinsa. Olimme melko humalassa sinä iltana. Hän tönäisi käteni pois. Tiedän laittaneeni käteni hänen rinnoilleen, mutta tarkoitukseni ei ollut, että mitään tapahtuisi. Ei hiukkaakaan, Lundgren vakuuttaa Expressenin haastattelussa.
 Kristina Winbergin poistamisesta puolueen ehdokkaiden joukosta kerrottiin sen jälkeen, kun Expressen oli viikonloppuna haastatellut Lundgrenia tapauksesta.
 Puolueelle oli viimeinen pisara, että Winberg kommentoi tapahtunutta Expressenille. Lisäksi Expressenin haltuun päätyi kaksi kännykällä tehtyä tallennetta, joilla Winberg keskustelee tapahtuneesta ahdistelun kohteeksi joutuneen naisen kanssa.
 – Tein nauhoituksen, koska hyökkäys häntä (ahdisteltua naista) kohtaan oli niin törkeä. Halusin minun ja naisen muistavan keskustelun, mikäli hän haluaisi viedä asian eteenpäin, Winberg perustelee puolitoista vuotta sitten tekemäänsä tallennetta.
 Kristina Winberg AOP
 "Miksi asia tuli esiin vaaliviikolla?"
 Winberg kiistää, että hän olisi antanut tallenteet lehdelle. Hänen mukaansa matkapuhelin, jolla äänitallenteet olivat, varastettiin vuosi sitten.
 Winberg kertoo olleensa paikalla Lundgrenin kähmiessä naista. Hän sanoo äänitallenteella katuvansa sitä, ettei puuttunut heti tapahtumiin.
 Ruotsidemokraattien puheenjohtaja  Jimmie Åkesson  kommentoi skandaalia maanantaina aamupäivällä. Hänen mukaansa Winbergiä ei poistettu vaaliehdokkaiden joukosta ahdistelun paljastamisen vuoksi, vaan syynä on pidempiaikainen toiminta puoluetta vastaan.
 Åkessonin mukaan Peter Lundgrenilla on edelleen puolueen luottamus. Åkesson vakuuttaa, ettei puolue tiennyt tapauksesta ennen kuin se nousi julkisuuteen.
 – On syytä kysyä, miksi yli vuosi sitten tapahtunut asia tuli esiin nyt vaaliviikon maanantaina,  Åkesson kommentoi Dagens Nyheterille .
 Maanantaina iltapäivällä  Expressen julkaisi ahditelluksi joutuneen naisen kommentin  tapahtuneesta. Nainen sanoo Ludgrenin tulkinneen tilannetta väärin, menneen liian pitkälle ja pyytäneen myöhemmin anteeksi kourimista. Naisen mukaan hän ja Lundgren ovat hyvissä väleissä ja asia on hänen osaltaan käsitelty.

Ruotsidemokraateissa kuohuu eurovaalien aattona – taustalla julkisuuteen vuodettu nauhoite seksuaalisesta ahdistelusta


Summary: Lento- ja bensahäpeän käsitteet kuulostavat kovin erilaiselta maaseudulla kuin kaupungissa, kirjoittaa Ylen Pohjoismaiden-kirjeenvaihtaja Riikka Uosukainen.

Pohjois-Tukholmassa sijaitsevalle Barkarbyn parkkipaikalle kokoontui lauantaina satakunta ihmistä vaatimaan bensan hintaa alas. Osa oli pukenut päälleen keltaliivit Ranskan malliin. Toukokuun lopussa näiden bensakapinallisten pitäisi matkata hallituksen rakennuksen Rosenbadin edustalle Tukholmaan.
 Politiikan tutkijat kutsuvat ruotsalaista bensakapinaa ulkoparlamentaariseksi kansanliikkeeksi. Sen vahvuus on tällä hetkellä Facebook-tukijoissa, joiden määrä tikitti muutamassa päivässä puoleen miljoonaan. Yksikään järjestö ei pystyisi masinoimaan vastaavassa ajassa yhtä paljon väkeä torille.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Stina Tuominen / Yle  Yhdysvallat:  Nuorille lemmikin vakuutus on eläkettä tärkeämpää – Millenniaalit muuttavat Yhdysvaltojen työ- ja talouselämää Kenia:  Afrikassa osataan ottaa rennosti ajan kanssa – meillä sitä kutsuttaisiin mindfullnessiksi Kiina:  Kiinassa suomalainenkin saa olla oma tuppisuinen itsensä tai tanssia yöpaidassa kadulla – etuillakin voi, jos uskaltaa Saksa:  Berliiniläisestä kassajonosta on tehokkuus kaukana – Saksa tarvitsee pakkausalueen jakajia Venäjä:  Moskova ja Pietari käyvät yhä kamppailua paremmuudesta – "Moskovassa ihmiselle kasvaa kruunu päähän" Ranska:  Home ei hetkauta ranskalaisia – Tummunut kohta seinässä peitetään maalilla tai sohvaa siirtämällä
 Kapinallisten aitoutta ei kiistetä. Bensakapinaa kuitenkin lietsotaan tavoilla, joita kyltin kanssa parkkipaikalle lähtevä svensson ei ehkä edes huomaa. Osa puolueista on esimerkiksi vauhdittanut kapinaliikettä maksamalla kohdistettua Facebook-mainontaa.
 Bensakapina kertoo myös ruotsalaiskuplista.  Mediassa lanseeratut käsitteet lentohäpeä tai bensahäpeä kuulostavat toisenlaisilta maaseudulla kuin kaupungissa. Maalla välimatkat ovat pitkiä eikä suunnitelluista ratahankkeista tai sähköautoista ole asukkaille apua vielä vuosikymmeneen.
 Mutta helppoa ei ole  Greta Thunbergin  innoittamilla kaupunkilaisnuorillakaan. Heille on alettu julkaista ohjeita siitä, miten voi helpottaa ilmastoahdistusta. Useimmin toistettu ohje näyttää olevan joko toiminta – kuten Facebook-ryhmän perustaminen – tai armollisuus syntynyttä hiilijalanjälkeä kohtaan. Ruotsalaiset ilmastopsykologit ovat perustaneet oman verkkosivuston ja julkaisevat tänä vuonna myös kirjan.
 Tukholmalaisen tuttavani mielestä juhlien järjestäminen on viime aikoina vaikeutunut. Hänen mukaansa nykyään pitää miettiä tarkkaan keitä kutsuu, ettei illan aikana synny riitaa metoosta tai lentomatkailusta. Kavereilla ja sukulaisilla on erilaisia elämäntapoja, joita on yhä vaikeampi mahduttaa samaan olohuoneeseen.
 Tiukka vastakkainasettelu ilmastokysymyksissä  voi muuttaa pysyvästi ihmisten käyttäytymistä sosiaalisessa mediassa. Instagram-tilillä aningslösa influencers eli ajattelemattomat vaikuttajat julkaistaan ruotsalaisjulkkkisten ja vaikuttajien matkakuvia. Tilillä on 60 000 seuraajaa. Tilin nimettömät ylläpitäjät lätkäisevät julkkisten matkakuvien päälle hiilijalanjäljen tai muun tylyn kuittauksen matkustelusta.
 Vallitsevaa lentohäpeän aikaa onkin jo kutsuttu salalentämisen ajaksi. Ilmastopsykologien verkkosivustoa vetävä  Frida Hylander  epäilee, että häpeä voi saada jotkut muuttamaan käytöstään. Ne, jotka eivät pysty tai halua muuttua, alkavat piilotella lentomatkojaan.

Ruotsissa bensakapina kukoistaa Facebookissa ja ilmastoahdistus voi johtaa salalentämiseen


Summary: Pelastuslaitos sai hälytyksen tulipalosta maanantaina iltapäivällä.

Varsinais-suomessa Raisiossa paloi autopurkaamoliikkeen pihalla useampi henkilöauto ja asuntoauto maanantaina iltapäivällä. Palo saatiin sammumaan iltapäivällä kello 16 aikaan.
 – Palo sai alkunsa tilanteessa, jossa nosturin kuljettaja oli pinonnut romutettavia autoja sellaiseen perävaunuun. Palo syttyi kipinästä tai muusta vastaavasta. Nosturin käyttäjä oli huomannut palon ja aloittanut alkusammutuksen. Tuli oli kuitenkin voimistunut nopeasti ja levinnyt, kuvailee paloa päivystävä palomestari  Marko Virolainen .
 Virolaisen mukaan työntekijä siirtyi sammutusyrityksistä pelastamaan autoja.
 – Hän sai kuormasta purettua kolme autoa, mutta neljä muuta autoa paloi. Lisäksi palosta aiheutunut lämpösäteily levitti tulen läheiseen asuntovaunuun ja rengaskasaan.
 Paikalle on hälytettiin useita pelastuslaitoksen yksiköitä.
 Pelastuslaitos kertoo, että tulipalo on saatu rajattua ja hallintaan maanantai-iltapäivällä puoli kolmen aikaan.
 Artikkeli päivitetty kauttaaltaan klo 15:49.

Romuliikkeen pihalla roihusi useampi auto Raisiossa


Summary: Vaikka yhä useampi ei tuo alkoholia lainkaan, suurtuojat rahtaavat yhä enemmän viinaa yhä kauempaa.

Suomen olutveron nosto aloitti uudelleen kaljarallin Virosta, kertoo Panimoliitto. Viime vuonna oluen matkustajatuonti Virosta väheni huomattavasti Viron veronkorotuksien vuoksi. Suomen korotettua olutveroaan vuoden alussa tuonti kääntyi kasvuun helmi-huhtikuussa, selviää Tutkimus- ja Analysointikeskuksen (TAK) selvityksestä.
 Panimo- ja virvoitusjuomateollisuusliitto pitää tilannetta harmillisena.
 – Veron korotus näkyy alkuvuoden tuontitilastoissa todella selvästi ja ikävällä tavalla. Tämän ei pitäisi olla yhdenkään suomalaisen lainsäätäjän tavoitteena. Tässä häviää eritoten valtio menetettyinä verotuloina sekä suomalainen työllisyys ja elinkeino alkutuotannosta teollisuuteen, sanoo Panimo- ja virvoitusjuomateollisuusliiton toimitusjohtaja  Riikka Pakarinen  tiedotteessa.
 Olutta tuotin helmi-huhtikuussa Viron-matkoilta jopa 40 prosenttia enemmän kuin vuotta aiemmin vastaavana ajanjaksona. Myös siiderin ja long drink -juomien tuonti kasvoi.
 Suurtuojat hakevat viinaa Latviasta
 Oluen kulutus on laskenut koko kuluvan vuosikymmenen, yhteensä yli seitsemän prosenttia. Juomatapojen muutos näkyy myös TAKin tutkimuksessa. Kun kaksi vuotta sitten vain runsas viidennes matkailijoista kertoi, että he eivät tuoneet alkoholijuomia matkaltaan, oli heidän osuutensa nyt noussut jo kolmasosaan kaikista matkailijoista.
 Toisaalta yli sata litraa alkoholia tuovien suurtuojien merkitys on kasvanut. He käyvät keskimäärin viisi kertaa vuodessa Virossa ja tuovat noin 38 prosenttia kaikesta suomalaisten Viron-matkoilta tuomasta alkoholista.
 Suurtuojat myös matkustavat halvan viinan perässä yhä kauemmas: alhaisemman alkoholiveron Latviasta hankittiin neljännes kaikista Suomeen tuoduista alkoholijuomista. Alkoholin suurtuojista 37 prosenttia kertoi hakeneensa juomat Viron ulkopuolelta.

Suomen olutveron nosto kiihdytti olutrallia Viroon


Summary: Antti Rinne (sd.), Jussi Halla-aho (ps.), Petteri Orpo (kok.) ja Juha Sipilä (kesk.) kävivät eurovaalikeskusteluun Kirsi Heikelin johdolla. Verkossa tenttiä syynäävät tietokirjailija Katleena Kortesuo ja Eurooppa-tutkija Suvi Kansikas.

Ylen puheenjohtajien vaalikeskustelussa kiihtyneimmät puheenvuorot ja päällepuhumiset tulivat puolustuksesta keskusteltaessa. Toisistaan ottivat mittaa  Antti Rinne  (sd.),  Jussi Halla-aho  (ps.),  Petteri Orpo  (kok.) ja  Juha Sipilä  (kesk.). Ylen eurovaalikeskustelua veti  Kirsi Heikel .
 Verkossa tenttiä analysoivat tietokirjailija  Katleena Kortesuo  ja Eurooppa-tutkija  Suvi Kansikas  Helsingin yliopistosta Ylen sisältöpäällikkö  Heikki Valkaman  johdolla.
 Mikä oli teistä keskustelun huippukohta?
 Suvi Kansikas:  Minusta paneelin alussa oli hyvä keskustelu arvoista, joka alkoi Itävallan FPÖ-skandaaliin liittyvästä uutisesta. Samaa mieltä kuin Katleena siitä että Orpo sai hyvin tilaa esiintymiselleen.
 Katleena Kortesuo:  Huippukohtia olivat Orpon esiintulot, joissa hän paalutti näkemyksiään ja esiintyi samalla kriitikkona. Taitavaa ja treenattua esiintymistä.
 Mikä oli tentin outo hetki?
 Katleena Kortesuo:  Hyvällä tavalla outo hetki oli se, kun Rinne kosketti Orpoa olkapäähän. Se oli Rinteeltä epätyypillisen taitava ele.
 Suvi Kansikas:  Keskustelu tavallaan pysähtyi hetkeksi ilmastopolitiikka-osion lopussa kun kukaan ei halunnut olla mistään eri mieltä.
 Toistuiko puheenjohtajilla jokin ydinsanoma?
 Katleena Kortesuo : Halla-aho pääsi kertomaan vakioviestinsä ja ydinsanomansa: hän puhui maahanmuutosta ja rajavalvonnasta – joskaan ei aivan niin paljon kuin yleensä. Ja yhteisenä ydinsanomana oli tietenkin ilmasto, josta kaikki olivat enemmän tai vähemmän huolissaan.
 Suvi Kansikas : Orpon puheenvuoroissa systemaattisen vahva kannatus EU-integraation tiivistämiselle.
 Meniköhän se ihan näin? Sanoivatko puheenjohtajat joitakin erikoisia väitteitä?
 Katleena Kortesuo:  En havainnut itse mitään varsinaisia vääriä väitteitä – mutta toisaalta en ole politiikan asiantuntija. :) Sen sijaan sitä toki oli paljonkin, että kysymykseen ei vastattu aivan suoraan, vaan tulokulma vaihtui yhtäkkiä.
 Suvi Kansikas:  Sipilä letkautti että kaikilla meillä on omat Orbanimme (vai oliko Fideszimme). Siihen Orpo letkautti takaisin että ei meillä ole enää. Tämähän on vielä auki, sillä Orbanin puolueen jäsenyys EPP-ryhmässä on jäädytetty. Tilannehan on sen vuoksi kiinnostava myös, että jos EPP-lähtö tulee, niin Fidesz siirtynee Italian Salvinin uuteen EU-kriittiseen ryhmään, johon siis myös Perussuomalaiset on menossa.
 Syntyikö taistelupareja? Mitkä taisteluparit ottivat tentissä eniten yhteen?
 Katleena Kortesuo:  Taisteluparina parhaita olivat Orpo ja Rinne. Rinne taputteli Orpoa olalle, ja Orpo nyökäytteli hymähdellen Rinteen suuntaan.
 Suvi Kansikas:  Orpo otti itselleen hyvin tilaa kommentoida etenkin Halla-ahon puheenvuoroja, mutta myös kommentoida Rinteen hallitusneuvotteluita.
 Huomasitko tämän? Oliko tentissä jokin iso tai pieni asia, joka saattoi usealta mennä ohi?
 Katleena Kortesuo:  Tärkeänä detaljina oli Heikelin erinomainen rauhallisuus, joka oli kuin dynaamista ja harkittua staattisuutta. Väittely ei mennyt apinalauman metelöinniksi, koska Heikelin takuuvarma karisma piti sakin kuosissa.
 Suvi Kansikas : Olivatko illan teemat kuitenkin sellaiset, että merkittäviä linjaeroja puoluejohtajien välillä ei kuitenkaan syntynyt. Paneeliin mahtui kovin paljon samanmielisyyttä.
 Tiistaina studiossa  Pekka Haavisto  (vihr.),  Li Andersson  (vas.),  Anna-Maja Henriksson  (rkp.) ja  Sari Essayah  (kd.).
 Lue lisää:
 Vaalikone auttaa löytämään ehdokkaan eurovaaleissa(siirryt toiseen palveluun)
 Lue Ylen tärkeimmät eurovaaleja käsittelevät jutut täällä
 Pimeyden ytimessä – Ylen erikoisartikkeli kertoo, miksi hyljeksitystä Euroopan parlamentista pitäisi puhua enemmän
 Eurovaalit 2019: Kaikki Ylen vaalisisällöt  Areenassa

EU:n puolustus sai puheenjohtajat kiihtymään – katso vielä jälkikäteen Ylen vaalikeskustelu ja lue analyysi verkossa


Summary: Norjalainen taustatanssija Mona Berntsen kertoo VG-lehden mukaan Israelin viranomaisten udelleen hänen perheestään ja uskonnollisista suhteistaan.

Madonnan  lauantaiseen esiintymiseen Euroviisujen finaalissa Tel Avivissa kuulunut Palestiinan lipun näyttäminen on aiheuttanut vaikeuksia taustatanssijalle. Esityksen päätteeksi yksi Madonnan tanssijoista esiintyi pieni Palestiinan lippu selässään ja otti käsistä kiinni toista tanssijaa, jonka selkää koristi pieni Israelin lippu.
 Tämä ei miellyttänyt Israelin viranomaisia. Palestiinan lippua selässään pitänyt norjalainen tanssija  Mona Berntsen   kertoo VG-lehden mukaan  viranomaisten pysäyttäneen hänet lentokentällä, kun hän oli poistumassa Israelista.
 – Lentokentällä he kierrättivät passiani ympäriinsä ja turvallisuuspäällikkö kuulusteli minua yli puolitoista tuntia. Minun piti kertoa koko elämäntarinani ja miksi olen matkustellut elämäni aikana arabimaissa, Berntsen kertoo.
 Berntsen sanoo joutuneensa käymään viranomaisten kanssa läpi niin perhesuhteensa kuin uskonnolliset suhteensakin ja näyttämään tarkan päiväohjelmansa koko Israelissa olonsa ajalta.
 – Kaikki ilmeisesti vain sen vuoksi, että kannoin lippua osana esitystä kommenttina meneillään olevaan konfliktiin ja edistääkseni rauhaa, yhtenäisyyttä ja vapautta, Berntsen jatkaa.
 Israelin kulttuuriministeri paheksuu lippuja
 Madonnan esityksen lisäksi myös Islannin edustajat näyttivät suorassa viisulähetyksessä Palestiinan lipun värejä. Euroopan yleisradioliitto  EBU on uhannut Islannin Hatari-yhtyettä tempauksen vuoksi seurauksilla , joista kerrotaan myöhemmin.
 Madonnan esitykseen sisältyneistä lipuista EBU on todennut, ettei asiasta oltu sovittu etukäteen, eivätkä liput olleet mukana esityksen harjoituksissa. EBU:n mukaan Madonnalle oli tehty selväksi, että tapahtuma on epäpoliittinen, kertoo muun muassa uutistoimisto AP.
 Israelin kulttuuriministeri  Miri Regev  on arvostellut Palestiinan lippujen näyttämistä viisufinaalissa ja syyttänyt Kan-televisiokanavaa siitä, ettei se estänyt lippujen vilahtamista suorassa lähetyksessä.
 – Politiikkaa ja kulttuuria ei pitäisi sekoittaa,  Regev sanoi sunnuntaina The Guardian -lehden mukaan .
 Lisää aiheesta:
 Marion Rung: "Politiikka ei kuulu Euroviisuihin" - Suomen kaksinkertainen edustaja haluaa pitää viisut pelkkänä laulujuhlana
 Nyt se on varmaa: Supertähti Madonna laulaa Euroviisujen finaalissa

Palestiinan lippua viisufinaalissa näyttänyt Madonnan tanssija pysäytettiin lentokentällä Israelissa – "Minua kuulusteltiin puolitoista tuntia"


Summary: Syyttäjän on nostettava syyte viime syyskuussa tapahtuneesta henkirikoksesta 27.5. mennessä.

Porin Itäpuistossa viime syyskuussa tapahtuneen murhaepäilyn poliisitutkinta on saatu lähes valmiiksi. Esitutkintamateriaali siirtyy poliisilta syyttäjän pöydälle alkuviikolla.
 Keski-ikäinen nainen löytyi surmattuna kerrostaloasunnosta Itäpuistosta viime vuoden syyskuussa.  Murhasta epäiltynä  on vangittu 28-vuotias ulkomaalaistaustainen mies.
 Syyttäjän on nostettava syyte poikkeuksellisen julmassa rikosasiassa 27.5. mennessä. Pääkäsittely oikeudessa on pidettävä tästä kahden viikon sisällä.
 Vaikea tutkinta
 Syyttäjä Hannu Väntsi sanoo, että ei osaa vielä arvioida syytteen nostamisen todennäköisyyttä.
 Asian poliisitutkinta on ollut poikkeuksellisen hankalaa. Alun perin jutun syyte oli tarkoitus nostaa ennen joulua, mutta käräjäoikeus siirsi määräpäivän ensin maaliskuulle, koska poliisin esitutkinta ei valmistunut ajallaan.
 Tämän jälkeen lykkäystä haettiin  vielä toisen kerran , nyt toukokuun loppupuolelle asti.
 Murhasta epäilty ulkomaalaistaustainen henkilö  oli ehdolla  myös seurakuntavaaleissa. Hän ei tullut valituksi kirkon luottamuselimiin.

Porin Itäpuiston raa'an henkirikoksen esitutkinta valmistumassa: Naisen murhan tutkinta ollut poikkeuksellisen vaikeaa


Summary: Game of Thronesin viimeinen jakso tulee taatusti jakamaan fanikunnan kahtia, kirjoittaa Yle Uutisten kulttuuritoimittaja Jussi Mankkinen.

VAROITUS: Tämä juttu sisältää juonipaljastuksia.
 Seitsemännen kauden loputtua  Game of Thronesin  tekijäjoukkoa ei käynyt kateeksi. Maailman suurinta, seuratuinta ja kohutuinta televisiosarjaa oli esitetty vuodesta 2011 lähtien, ja nyt koko paketti piti saada kunnialliseen päätökseensä. Paineet sekä tuottaja- että katsojakunnan puolelta ovat olleet valtavat.
 Niinpä sarjan viimeinen kausi on ollut suurennuslasin alla jo ennen kuin se edes oli kunnolla ehtinyt alkaakaan. Sarjan päättymisestä käytiin erilaisilla foorumeilla kiivasta keskustelua, ja jokaisella tuntui olevan selkeä mielipide siitä, kuinka  Game of Thronesin  tulisi päättyä.
 Tähän mennessä yli miljoona fania on allekirjoittanut adressin, jossa vaaditaan sarjan kahdeksannen kauden tekemistä kokonaan uudelleen. Adressissa todetaan, että sarjan käsikirjoittajat  David Benioff  ja  D.B. Weiss  ovat osoittautuneet epäpäteviksi, koska heillä ei ole enää tukenaan ja turvanaan  George R.R. Martinin  alkuperäismateriaalia.
 Kahdeksas kausi on ollut varsin epätasaista ja poukkoilevaa katsottavaa.
 Rehellisesti sanottuna upean seitsemännen kauden jälkeen kahdeksas kausi on ollut varsin epätasaista ja poukkoilevaa katsottavaa. Tähän löytyy toki selkeitä syitä, jotka liittyvät jo sarjan elinkaareen ja joita  Game of Thronesin  tekijät ovat parhaansa mukaan yrittäneet sivuuttaa. Jo kahdeksatta kautta kohden sarja on muuttunut yksioikoisemmaksi ja suoraviivaisemmaksi, koska sen loppukliimaksi on väistämättä hivuttautunut lähemmäksi.
 Sarjaan ei ole enää käsikirjoitettu uusia hahmoja, ja moni kiinnostava hahmo on pudonnut kuvioista kokonaan pois. Kiinnostavilla hahmoilla tarkoitan muun muassa teräväkielistä  Olenna Tyrellia , psykopaattikuningas  Joffrey Lannisteria  sekä julmaa  Ramsay Boltonia . Heidän kohdalleen on jäänyt tyhjää tilaa ja tämä on vähentänyt kieroilua ja yllättäviä juonenkäänteitä. Jäljelle jääneet päähahmot eivät myöskään ole juuri muuttuneet tai kasvaneet seitsemännen kauden jälkeen.
 Kahdeksas kausi on sijoittunut pääasiassa Talvivaaraan, kun aiemmissa  Game of Thrones  -kausissa on seikkailtu pitkin Westerosia ja Essosta ristiin rastiin, vaelleltu eksoottisissa paikoissa ja kohdattu uusia, yllättäviä kulttuureja. Sarjan visuaalinen ilme on kaventunut ja paralleelit, monipolviset juonikuviot kadonneet. Heikoimmillaan kahdeksas kausi on ollut pikemminkin draamaa kuin fantasiaa.
 Kahdeksannen kauden jaksoista on myös löytynyt suoranaisia huolimattomuusvirheitä – etenkin se kuuluisa neljännen jakson kohtaukseen unohtunut Starbucksin pahvimuki. Viimeisessä jaksossa omiin silmiini pisti pari, jostakin syystä vastavaloon kuvattua perusotosta, joita olisi varmasti voinut saada paremmiksi esimerkiksi editointivaiheessa – semminkin kun kyse ei ollut toiminnallisista osioista. Viimeisen jakson pitkitetty tappelukohtaus  Jaime Lannisterin  ja  Euron Greyjoyn  välillä oli valitettavasti myös sen verran huonohkoa näyttelemistä, että se meni suorastaan parodian puolelle.
 Eeppiset taistelut olivat niin huimaa katsottavaa, ettei tällaista voisi enää millään tavalla ylittää.
 Yksi oleellinen jännite poistui kuvioista jo kahdeksannen kauden kolmannessa jaksossa, kun Yön kuningas voitettiin. Tuntui jopa siltä, että koko sarja olisi voinut päättyä tyylikkäästi juuri tähän pisteeseen: koko illan elokuvan mittaisen jakson eeppiset taistelut olivat niin huimaa katsottavaa, ettei tällaista voisi enää millään tavalla ylittää – se oli sitten siinä. Toisaalta viidennessä ja kuudennessa jaksoissa näytetty Kuninkaansataman kaupungin palaminen tulimyrskyssä ja luhistumien rauniokasoiksi oli myös komeaa katsottavaa.
 Game of Thronesin  punaisena lankana on viimeisten yhdeksän vuoden aikana kulkenut kysymys siitä, kuka saa Rautavaltaistuinen. Loppua kohden näytti siltä, kyseessä olisi kahden kuningattaren välinen mittelö ja että Seitsemän kuningaskunnan hallitsijaksi nousisi joko  Daenerys Targaryen  tai  Cersei Lannister .
 Loppujen lopuksi Rautavaltaistuinta ei saanut kukaan ja viimeisen siirron ja päätöksen tekee taruolento: sarjan symboli, jota kaikki ovat himoinneet, palaa poroksi ja samalla tuhoutuu koko siihenastisen  Game of Thronesin  ydin – se, minkä varaan koko sarja on rakennettu.
 Unohtumattomia hetkiä, niitä on niin paljon.
 Yllättävää kyllä, ajoittain hyvinkin raa'alla ja väkivaltaisella, päähenkilöitään tuon tuostakin tapattaneella sarjalla on optimistinen ja onnellinen, jopa idealistinen ja vähän siirappinenkin loppu.  Arya Stark ,  Sansa Stark  ja  Jon Snow  katsovat tulevaisuuteen luottavaisina (no, Jon ehkä hieman vähemmän) ja suuntaavat kohti uusia seikkailuja.
 Karrikoiden voisi sanoa tämän viittaavan siihen, että noin kolmen vuoden kuluttua HBO:lla alkaa uusi,  Game of Thrones 2 – The New Beginning  -niminen sarja. Tuhansia vuosia aiempiin tapahtumiin keskittyvä prequel eli esiosa on jo tulossa ensi vuonna.
 Summa summarum: sarjan ehkä liian amerikkalaistyylinen päätös sekä ihastuttaa että vihastuttaa ja tulee taatusti jakamaan fanikunnan kahtia.
 Ainakin itselleni  Game of Thrones  on tarjonnut joistakin puutteistaan huolimatta ainutlaatuisen katsomiskokemuksen nimenomaan kokonaisuutena. Ja unohtumattomia hetkiä, niitä on niin paljon. Sellaisia ovat muun muassa kohtaus, jossa zombie-lohikäärmeen siniset liekit sulattavat ihmisten maailmaa suojaavaa valtavaa muuria. Tai kun Cersei Lannister rajäyttää Kuninkaansataman septin taivaan tuuliin. Tai kun kun  Punaiset häät  -jaksossa Starkin sukua teurastetaan hengiltä.
 Kyllähän tätä sarjaa ikävä tulee.
 Mutta mistä tuollaisia lohikäärmeitä voisi ostaa? Haluaisin sellaisen itselleni.

Toimittajalta: Game of Thrones päättyi – sarjan loppu oli sekä ihastuttava että vihastuttava


Summary: Tulipalon vuoksi noin 250 asukasta joutui jättämään kotinsa suuressa kerrostalossa Porin keskustassa viime keskiviikkona.

Porin Keskuskartanon palosta hotellimajoitukseen evakuoiduille ihmisille on järjestetty uusi tilapäinen asuinpaikka. Heidät sijoitetaan omaan kerrokseensa Liinaharjan vastaanottokeskukseen.
 − Liinaharjassa asukkaille tarjotaan väliaikainen majoitus sillä aikaa, kun etsimme heille tavallisia vuokra-asuntoja. Perusturva tarjoaa edelleen asukkaille kriisiapua ja auttaa asukkaita myös esimerkiksi vuokratakuiden ja muiden vastaavien asumiseen liittyvien ratkaisujen tekemisessä, kertoo Porin perusturvajohtaja  Terttu Nordman .
 Perusturvajohtaja Nordman arvioi, että Porista löytyy nopeasti sopivia vuokra-asuntoja, jolloin tilapäismajoitus vastaanottokeskuksessa jää lyhytaikaiseksi
 Porin perusturva majoitti paloiltana viime keskiviikkona virkistyshotelli Yyteriin viitisenkymmentä ihmistä, joilla ei ollut tiedossa muuta majapaikkaa.
 Tuli tuhosi talon yläkertaa ja ullakon
 Tuli tuhosi   suuren kerrostalon ylintä kerrosta ja ullakkokerroksen. Palosta selvittiin ilman henkilövahinkoja.
 Talossa on noin 160 asuntoa ja kaikki noin 250 asukasta joutuivat jättämään kotinsa toistaiseksi. Talossa on sekä vuokrattuja asuntoja että omistusasuntoja. Suurin osa asunnoista säästyi vahingoilta, mutta viranomaiset eivät ole päästäneet asukkaita taloon poliisitutkinnan ja turvallisuuden vuoksi. Poliisi ei ole vielä kertonut mitään palon syttymissyystä.
 Kymmenkerroksisen talon hissit ja vedenjakelu eivät toimi tällä hetkellä.
 Tulipalo vaurioitti pahoin Keskuskartanon yläkertaa viime viikon keskiviikkona. Jenni Joensuu / Yle
 Tämän hetken arvio on, että Keskuskartanon asukkaat pääsevät muuttamaan takaisin asuntoihinsa vasta useiden kuukausien kuluttua.
 Porin perusturva organisoi yhdessä eri viranomaisten kanssa asukkaille mahdollisuuden hakea asunnoista henkilökohtaisia tavaroitaan lähitulevaisuudessa. Ajankohdasta ilmoitetaan jokaiselle asukkaalle henkilökohtaisesti.
 Läheiset majoittaneet osan asukkaista
 Osa Keskuskartanon asukkaista on majoittunut esimerkiksi sukulaisten tai tuttavien luona.
 – Koska kotiinpaluu ei välttämättä ole mahdollista vielä kuukausiin, tarjoamme apua kaikille Keskuskartanon asukkaille. Myös sellaisten asukkaiden, jotka eivät tähän asti ole tarvinneet hätämajoitusta, on mahdollista majoittua uusissa tiloissa ja saada apua vuokra-asunnon etsintään, selventää perusturvajohtaja Nordman.
 Porissa hätämajoitusta tarvitsevat Keskuskartanon asukkaat voivat olla yhteydessä Suomen Punaiseen Ristiin puhelimitse numeroon 040 196 0796.
 Sosiaalipäivystäjät tapasivat Keskuskartanon asukkaita tänään maanantaina Yyterissä. Vapaaehtoiset ovat paikalla myös uudessa Liinaharjan hätämajoituspisteessä.
 SPR:n päivystyspiste palvelee maanantaista perjantaihin klo 10–18 Porissa osoitteessa Pohjoispuisto 2. Päivystyspisteeltä asukkaat saavat muun muassa ruokapaketteja ja henkistä tukea.

Porin tulipaloevakot pääsevät kotiin vasta kuukausien kuluttua − asukkaille etsitään hätämajoituksen jälkeen vuokra-asuntoja


Summary: Kunta vaatii virkarikoksista syytetyiltä henkilöiltä korvauksia kunnanjohtajan laittoman irtisanomisen kustannuksista.

Kittilän kunta hakee tuhansien eurojen korvauksia kuntapäättäjiltään. Ylen saamien tietojen mukaan kunta vaatii virkarikossyytteessä olevia luottamusmiehiä maksamaan 160 000 euroa yhteisvastuullisesti.
 Summa tekee lähes 6 000 euroa jokaista syytettyä kohti, mutta yhteisvastuullisia korvausrahoja ei peritä välttämättä kaikilta samansuuruisena.
 Korvauksen perusteena on kunnanjohtaja  Anna Mäkelän  laiton irtisanominen ja siitä Kittilän kunnalle aiheutuneet menot. Niihin on laskettu kustannukset, jotka syntyivät muun muassa kunnanjohtajan erottamista valmistelleen tilapäisen valiokunnan toiminnasta ja  lakiteknisestä neuvonnasta .
 Summaan ei sisälly kunnanjohtaja  Anna Mäkelälle maksettuja korvauksia , joiden yhteissumma on samaa suuruusluokkaa.
 Yle on saanut kiinni Kittilän kunnanjohtajan  Antti Jämsénin  ja hallintojohtajan  Sanna Ylinamman , mutta he eivät halunneet kommentoida asiaa. Kittilän kunnanvaltuuston puheenjohtaja  Aki Nevalainen  (vas.) sanoi Ylelle, että hänellä ei ole mitään tietoa asiasta.

Kittilän syytetyiltä kuntapäättäjiltä vaaditaan nyt korvauksia kunnan kuluista


Summary: Vettä saattaa tulla 20 millimetriä tunnissa. Varoituksia kovista sateista on annettu sisämaassa.

Viime päivien helteet päättyvät tiistaina, paikoin rankkojenkin ukkoskuurojen saapuessa viilentämään ilmaa sisämaassa Etelä- ja Keski-Suomessa.
 Ylen meteorologin  Joonas Koskelan  mukaan vettä saattaa paikoin tulla jopa yli 20 millimetriä tunnissa. Varoitus runsaista sateista on annettu Varsinais-Suomeen, Etelä-Pohjanmaalle, Keski-Suomeen ja Pohjois-Savoon.
 – Rankimpia ukkoskuurot ovat todennäköisesti Lounais-Suomessa sisämaassa. Rannikolla sää säilyy poutaisena, Koskela sanoo.
 – Varsinais-Suomessa on voimassa samaan aikaan metsä- ja ruohikkopalovaroitus sekä varoitus runsaista sateista, joista ensimmäinen todennäköisesti poistuu, kun sateet ovat tulleet, Koskela arvelee.
 Pohjoisessa sää on pilvistä ja selvästi viileämpää kuin etelässä.
 Ukkosia luvassa myös keskiviikkona
 Ukkoskuurot jatkuvat keskiviikkona Koskelan mukaan Etelä- ja Länsi-Suomessa, muutama kymmen kilometriä rannikolta sisämaahan.
 – Keskiviikko on vielä hyvin lämmin päivä, vaikkei aivan hellelukemiin todennäköisesti päästä, Koskela kertoo.
 Sen jälkeen pohjoisesta alkaa virrata viileämpää ilmaa.
 – Torstaina ylimmät lämpötilat jäävät 20 asteen tienoille, Koskela ennustaa.
 Tänään maanantaina on ollut kevään toistaiseksi lämpimin päivä.
 – Lämpimintä oli tänään Kokemäellä Satakunnassa, missä mittari kohosi 27,8 asteeseen, Koskela kertoo.
 Päivitys 20.5. klo 18.30, aiemmin kerrottiin päivän korkeimmaksi lämpötilaksi 27,6 astetta, lämpötila kohosi vielä hiukan, 27,8 asteeseen.

Tiistaina luvassa reippaita ukkoskuuroja sisämaahan – Tänään oli kevään lämpimin päivä